Diari Oficial de la Generalitat Valenciana


Sumari del DOGV 5210, del 02-03-2006 (2006/2105)

RESOLUCIÓ de 7 de febrer de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure la modificació dels Estatuts de l'Il·lustre Col·legi Oficial de Titulars Mercantils de Castelló, i es disposa la seua publicació en el Diari Oficial de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5210

Data del DOGV
:   02-03-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/2105


Data del document
:   07-02-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * Castelló de la Plana
    * reglament intern
    * legislació
    * col·legi professional
    * professió liberal

RESOLUCIÓ de 7 de febrer de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure la modificació dels Estatuts de l'Il·lustre Col·legi Oficial de Titulars Mercantils de Castelló, i es disposa la seua publicació en el Diari Oficial de la Generalitat Valenciana. [2006/2105]  
Vist l'expedient d'inscripció d'Estatuts, instruït a instància de l'Il·lustre Col·legi Oficial de Titulars Mercantils de Castelló, inscrit amb el número 27 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la modificació i registre dels seus Estatuts en l'esmentat Registre, atenent els següents fets:  
Primer  
Que el Sr. Alejandro R. Roselló Romero, president de l'Il·lustre Col·legi Oficial de Titulars Mercantils de Castelló, va presentar, en data 22 d'octubre de 2003, sol·licitud d'inscripció de la modificació dels Estatuts d'aquest, al Registre de Col·legis Professionals i de Consells Valencians de Col·legis Professionals de la Comunitat Valenciana.   
Segon  
Que l'Il·lustre Col·legi Oficial de Titulars Mercantils de Castelló va presentar la versió definitiva dels seus Estatuts, en data 21 de novembre de 2005, aprovada per l'Assemblea General de data 24 de juny de 2005, segons certificat lliurada el 8 de juliol de 2005, pel Sr. Ramón Miguel Canós Caballer, secretari de dit Col·legi.  
Tercer  
Que el nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer. Revisats els Estatuts de l'Il·lustre Col·legi Oficial de Titulars Mercantils de Castelló, contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.  
Segon. Aquests Estatuts han sigut aprovats amb els requisits i les formalitats previstos en dit article, i en els mateixos Estatuts del Col·legi.   
Tercer. Als efectes previstos en l'article 21 del Decret 4/2002 de 8 de gener, del Govern Valencià, pel qual s'aprova el Reglament de Desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha estat tramitat pel Servei d'Entitats Jurídiques, adscrit a la Direcció General de Justícia, de la Conselleria de Justícia, Interior i Administracions Públiques, competent per així disposar-ho l'article 6.1 de l'esmentada Llei 6/1997, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 31.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002 de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent resolució:  
1. Que s'inscriga la modificació dels Estatuts de l'Il·lustre Col·legi Oficial de Titulars Mercantils de Castelló al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Que es publique la present Resolució en el Diari Oficial de la Generalitat Valenciana.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 7 de febrer de 2006.. La directora general de Justícia: Patricia Montagud Alario.  
Estatuts del Col·legi Oficial de   
Titulars Mercantils de Castelló  
TÍTOL I   
Del Col·legi  
Capítol primer  
Naturalesa jurídica i fins  
Article 1. Personalitat i denominació  
L'Il·lustre Col·legi Oficial de Titulars Mercantils de Castelló és una corporació de dret públic, reconeguda per la Constitució i emparada per l'ordenament jurídic, amb personalitat jurídica pròpia i plena capacitat per al compliment dels seus fins, que es regeix pels presents Estatuts i per la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; i sense perjudici de la legislació bàsica de l'Estat.  
Article 2. Àmbit territorial i domicili   
El seu àmbit territorial se circumscriu a tot el territori de la província de Castelló i la seu corporativa està situada a la ciutat de Castelló, carrer Enmig, núm. 24, 5é, C.   
Article 3. Membres col·legiats i classes  
1. El Col·legi està constituït per aquells que, estant en possessió dels títols que tot seguit s'indiquen, pertanguen al Col·legi o se'ls admeta en el futur.  
2. Són títols necessaris per a pertànyer al Col·legi els següents:  
Els de perit mercantil, professor mercantil, intendent mercantil o actuari d'assegurances, diplomat en ciències empresarials, llicenciat en administració i direcció d'empresa i altres títols equivalents que pogueren crear-se, així com títols estrangers homologats, sempre que en virtut de conveni de caràcter general haja atorgat el Govern Espanyol a dites titulacions l'autorització expressa per a poder exercir lliurement la professió de titulat mercantil i empresarial a Espanya.  
3. Són col·legiats exercents aquells que estiguen donats d'alta en l'impost d'activitats econòmiques o en el que, en substitució, podria ser establit per l'Estat, i la resta són col·legiats no exercents. Només podran exercir la professió els exercents.  
4. Tot col·legiat podrà utilitzar el nom de titular mercantil, així com els símbols, anagrames i la resta d'elements identificatius de la professió.  
Article 4. Fins  
Són fins essencials d'aquesta corporació:  
a) L'ordenació de la professió, dins del marc legal respectiu en l'àmbit de la seua competència, en benefici tant de la societat a què serveixen com dels interessos generals que els són propis.  
b) Vigilar l'exercici de la professió, facilitant el coneixement i compliment de qualsevol tipus de disposicions legals que afecten cada una i fent complir l'ètica professional i les normes deontològiques que els siguen específicament pròpies, com també vetlar per l'adequat nivell de qualitat de les prestacions professionals dels/de les col·legiats/ades; per a això es promourà la formació i perfeccionament d'aquests.  
c) La defensa dels interessos professionals dels/de les col·legiats/ades i la representació exclusiva de l'exercici de la professió.  
Article 5. Funcions  
Per al compliment dels seus fins essencials, són funcions pròpies del Col·legi professional:  
a) Ordenar, en l'àmbit de la seua competència, l'activitat professional dels col·legiats; vetlar per l'ètica, deontologia i dignitat professional, així com pel respecte degut als drets dels particulars contractants dels seus serveis, i exercir la potestat disciplinària en l'orde professional i col·legial.  
b) Procurar l'harmonia i col·laboració entre els col·legiats, i impedir la competència deslleial entre ells.  
c) Exercir les accions que les lleis establisquen per a evitar l'intrusisme, sense perjudici de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge en aquells conflictes que per motius professionals se susciten entre col·legiats/ades o en els que el Col·legi siga designat per a administrar l'arbitratge, conforme l'article 14. a) de la Llei 60/2003, de 23 de desembre.  
e) Sempre que no es vulnere la competència, encarregar-se del cobrament de les percepcions, remuneracions o honoraris professionals, quan el col·legiat ho sol·licite lliurement i expressament, en els casos en què el Col·legi tinga creats els serveis adequats i en les condicions que es determinen en els Estatuts del Col·legi, que no hauran de referir-se a l'oferta de serveis i fixació de la remuneració.  
f) Visar els treballs professionals dels col·legiats, quan així s'establisca expressament en els Estatuts. El visat no comprendrà els honoraris ni altres condicions contractuals, la determinació de les quals es deixa al lliure acord de les parts.  
g) Organitzar cursos de formació i perfeccionament per als seus col·legiats, l'assistència als quals serà facultativa, així com organitzar activitats i serveis comuns de caràcter professional, cultural, assistencial, de previsió i anàlegs, que siguen d'interés per als col·legiats, sense perjudici de les competències que puguen derivar-se de la normativa estatal.  
h) Exercir en el seu àmbit la representació i defensa de la professió davant de l'administració Pública, institucions, tribunals, entitats i particulars, amb la legitimació per a ser part en tots els litigis que afecten els interessos professionals.  
i) Participar en els òrgans consultius de l'administració, en la matèria de competència de cada una de les professions, quan aquella ho requerisca o resulte de les disposicions aplicables.  
j) Exercir totes les funcions que li siguen que encomanades per l'administració de la Comunitat Valenciana i col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-los sol·licitades perquè ho acorden formular per iniciativa pròpia.  
k) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la informació necessària per a facilitar l'accés a la vida professional dels nous col·legiats.  
l) Aprovar els seus pressupostos, com també regular i fixar les quotes dels seus col·legiats.  
m) Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, com també emetre informes i dictàmens, quan siguen requerits per a això per qualsevol jutjat o tribunal.  
n) Establir barems d'honoraris, que tindran caràcter merament orientatiu.  
o) Emetre informes i dictàmens, de caràcter no vinculant, en procediments judicials o administratius, en què se susciten qüestions relatives a honoraris professionals.  
p) Aprovar els seus Estatuts i reglaments de Règim Interior.  
q) Evacuar l'informe preceptiu sobre tots els projectes de normes del Govern Valencià, que afecten la seua professió.  
r) Totes les altres funcions que siguen beneficioses per als interessos professionals i que s'encaminen al compliment dels objectius col·legials, dins del marc de la legislació vigent.   
Capítol segon   
Dia del titular mercantil   
Article 6. Dia del Titular Mercantil   
El Col·legi celebrarà anualment una festa per a tots els seus col·legiats: «Dia del Titular Mercantil», que mantenint la tradició tindrà lloc dins del mes d'octubre de cada any, el dia que la Junta de Govern acorde.   
TÍTOL II   
Dels col·legiats  
Capítol primer  
De la incorporació al Col·legi  
Article 7. Requisits  
Té dret a ingressar en aquest Col·legi qui reunisca els requisits següents:  
a) Tindre la nacionalitat d'un dels estats membres de la Unió Europea o d'un tercer Estat en què s'aplique, de forma recíproca i efectiva, el principi de llibertat de circulació de professionals, tant a nivell d'establiment com de prestació ocasional de servei.  
b) Estar en possessió d'un dels títols següents:  
Perit mercantil, professor mercantil, intendent mercantil o actuari d'assegurances, diplomat en ciències empresarials, llicenciat en administració i direcció d'empresa i altres títols equivalents que pogueren crear-se, així com títols estrangers homologats, sempre que en virtut de conveni de caràcter general haja atorgat el Govern Espanyol, a dites titulacions, l'autorització expressa per a poder exercir lliurement la professió de titulat mercantil a Espanya.  
c) Gaudir del ple exercici dels seus drets civils, sense incompatibilitat per raó o causa legal.  
d) No haver sigut inhabilitat o suspés expressament per a l'exercici de la professió, en virtut de sentència o resolució ferma o estar sancionat disciplinàriament amb la suspensió de l'exercici professional o l'expulsió d'algun dels col·legis de Titulars Mercantils d'Espanya.  
e) Satisfer la quota d'entrada a la corporació que estiga establida.   
f) Ser major d'edat.  
Article 8. Obligatorietat de la col·legiació  
L'exercici de l'activitat professional requereix la incorporació a aquest Col·legi, en els termes que disposa l'article 3, apartat 2, de la Llei 2/1974, de 13 de febrer, i, si fa el cas, la comunicació establida en l'article 3, apartat 2, de l'esmentada Llei.  
Article 9. Tramitació  
La col·legiació se sol·licitarà mitjançant instància dirigida al president del Col·legi. A la instància s'acompanyen els documents acreditatius de reunir els requisits ressenyats en l'article 7é, dues fotografies, mida de carnet, anàlogues a les emprades en el DNI, document original que haurà d'exhibir per tal d'acarar-lo amb la seua fotocòpia, la qual haurà de lliurar juntament amb la seua sol·licitud i, a més, l'autorització degudament omplida i signada, per a l'abonament de quotes en el seu compte corrent o d'estalvi, a l'entitat bancària per ell designada.  
Article 10. Admissió  
1. El secretari del Col·legi examinarà les instàncies amb la documentació adjunta, emetrà el seu informe i les sotmetrà a la Junta de Govern per a la seua resolució, la qual podrà requerir informació addicional, si ho considera convenient, per a decidir si estima, denega o suspén l'admissió; tot això dins del termini màxim de dos mesos, transcorregut dit termini s'entendrà admés al sol·licitant, llevat que abans se li notifique una altra resolució.  
2. Contra la inadmissió, que haurà de ser fonamentada, l'interessat podrà interposar potestativament recurs de reposició davant del mateix òrgan, conforme preveuen aquests Estatuts o, directament, recurs d'alçada davant del Consell del Col·legis de Titulats Mercantils i Empresarials de la Comunitat Valenciana.  
Article 11. Col·legiació en altres Col·legis  
1. Aquells titulars mercantils que sol·liciten incorporar-se al Col·legi de Castelló i es troben ja col·legiats en un altre Col·legi d'aquesta mateixa professió, hauran d'acreditar:  
a) Trobar-se inscrit en un altre Col·legi Oficial i al corrent en el pagament de les quotes ordinàries i extraordinàries i de la resta de càrregues col·legials.  
b) No figurar donat de baixa, per falta de pagament, en qualsevol altre dels col·legis sitis al territori nacional i que no ha sigut objecte de correcció disciplinària o, si fa el cas, amb expressió de quina va ser aquesta, mitjançant presentació del corresponent certificat.  
2. Per a la regulació de la quota d'ingrés caldrà ajustar-se al principi de reciprocitat amb el Col·legi d'on procedeix el sol·licitant.  
Article 12. Causes de denegació de la col·legiació  
Les sol·licituds d'incorporació al Col·legi de Castelló es denegaran sempre que qui les formule es trobe comprés en algun dels casos següents:  
1r. Haver incorregut en conducta que, d'haver estat incorporat, constitueix falta molt greu que comporta l'expulsió o suspensió en l'exercici professional, i així estiguera declarat per resolució ferma i sempre que no estiguera prescrit el fet o la resolució.  
2n. No tindre qualsevol dels requisits exigits per aquests Estatuts per a la incorporació a aquest.  
3r. Haver sigut sancionat, disciplinàriament, amb la suspensió de l'exercici professional o l'expulsió d'aquest Col·legi o un altre Col·legi de la mateixa professió, i no estar rehabilitat.  
Capítol segon  
Dels drets i deures dels col·legiats  
Article 13. Drets dels col·legiats  
1. Els drets dels col·legiats són:  
1) Ser admés al Col·legi, en els termes estatutàriament establits, qui posseïsca la titulació acadèmica o professional i condicions personals, a què es refereixen l'article 7 dels presents Estatuts.  
2) Exercir la professió, sense perjudici d'altres requisits que puguen exigir altres lleis.  
3) Concórrer a les assemblees generals ordinàries i extraordinàries de col·legiats, que es convoquen utilitzant el seu dret a veu i vot.   
4) Elegir i ser elegit, actuant com a votant o candidat, en les eleccions que es convoquen per a cobrir càrrecs, bé en la Junta de Govern o en les comissions o seccions que hi haja en el si del Col·legi, sempre que el col·legiat reunisca els requisits estatutàriament establits.  
5) Ser elegit compromissari o membre del Consell de Titulats Mercantils i Empresarials de la Comunitat Valenciana, cas de reunir els requisits estatutàriament establits.  
6) Ser defensat pel Col·legi davant de les autoritats, entitats, empreses o particulars, en l'exercici professional o amb motiu d'aquest, i ser recolzat per la Junta de Govern en les seues justes reclamacions, i en les negociacions per diferències que sorgisquen en ocasió de l'exercici professional.  
7) Assistir a tots els actes que organitze el Col·legi.  
8) Participar en totes les activitats col·legials.   
9) Utilitzar la Biblioteca del Col·legi, així com qualsevol altre servei col·legial, d'acord amb les normes funcionals establides.  
10) Rebre qualsevol classe de comunicacions informatives que el Col·legi difonga per a donar compte de les seues activitats o bé per a donar notícies d'interés professional.  
11) Promoure actuacions dels òrgans de directius mitjançant iniciatives formulades a la Junta de Govern.  
12) Crear agrupacions representatives d'interessos específics en el si del Col·legi, amb sotmetiment en tot cas als òrgans de govern d'aquest.  
13) Remoure als titulars dels òrgans de govern mitjançant vot de censura, que es regula en els presents Estatuts.  
14) Ostentar els signes distintius, propis i tradicionals, del titulat mercantils i empresarials.  
2. El Col·legi proveirà a tots els col·legiats del document acreditatiu de la seua col·legiació.  
Article 14. Deures dels col·legiats  
Són deures de tot col·legiat:  
1. Complir els presents Estatuts i els acords que siguen adoptats per l'Assemblea General de Col·legiats i la Junta de Govern del Col·legi, així com els dels òrgans d'àmbit superior als que aquest es trobe incorporat.  
2. Observar en els treballs professionals els preceptes i normes legals corresponents, i aquells encaminats a mantindre i elevar la dignitat, prestigi i ètica professional.  
3. Denunciar al Col·legi els qui exercisquen actes propis de la professió de titulats mercantils i empresarials sense posseir el títol que els autoritza per a això, i els qui, encara tenint-lo, no figuren inscrits als col·legis existents i els qui sent col·legiats falten a les obligacions que com a tals tinguen contretes.  
4. Pagar puntualment les quotes ordinàries i extraordinàries i la resta de càrregues econòmiques, que hagen sigut aprovades per al sosteniment del Col·legi i per al desenvolupament dels fins encomanats a aquest.  
5. Comunicar a la Junta de Govern els canvis de domicili i l'absència per més de sis mesos consecutius. Als sis mesos d'alguna de les anteriors situacions, sense avís, el col·legiat podrà ser donat de baixa, en la seua condició de tal, per la Junta de Govern.  
6. Perquè un col·legiat puga encarregar-se d'un assumpte professional que haja iniciat un altre col·legiat, haurà d'informar d'això a aquest últim, per a guardar les regles de consideració. Igualment, demanarà al client que acredite estar al corrent en el pagament dels honoraris del company que havia iniciat l'assumpte.  
7. Col·laborar amb la Junta de Govern en aquelles tasques a què siga convocat, dins de les mesures de les seues possibilitats.  
8. Guardar el secret professional.   
9. Prestar-se entre els col·legiats ajuda, col·laboració i empara entre si, en el desenvolupament de la seua activitat, però procurant, en tot cas, no lesionar interessos de tercers o clients.  
Capítol tercer  
De la pèrdua de la condició de col·legiat  
Article 15. Pèrdua de condició de col·legiat  
1. La qualitat de col·legiat es perd:  
a) Per baixa voluntària, que haurà de sol·licitar per escrit el col·legiat. Prèviament a concedir-li la baixa, el sol·licitant haurà de cancel·lar totes les quotes col·legials que dega i, en el cas de no efectuar-ho, els justificants hauran d'incorporar-se al seu expedient per a la deguda constància i efectes.   
b) Per morositat en el pagament, per més de dotze mesos, de les quotes ordinàries o extraordinàries acordades o les altres càrregues col·legials a què estiguera obligat, entre aquestes les de la Caixa de Socors Corporatiu, si s'haguera establit, i sempre per acord de la Junta de Govern.  
c) Per defunció.  
d) Per expulsió acordada per la Junta de Govern, prèvia tramitació de l'expedient disciplinari de naturalesa contradictòria, que es regula en aquests Estatuts, que garanteix l'adequada defensa de l'interessat.  
e) Per incapacitat legal derivada de condemna judicial ferma.  
2. La pèrdua de la condició de col·legiat, per les causes expressades en els apartats b), d) i e) del número anterior, hi haurà de ser acordada per la Junta de Govern i comunicada per escrit a l'interessat, moment en què produirà efecte; i serà igualment comunicada al Consell de Col·legis de la Comunitat Valenciana.  
3. En el cas de l'apartat b) d'aquest article, podrà rehabilitar el col·legiat els seus drets, pagant el que deu i la quantitat que corresponga com a nova incorporació.  
Article 16. Pèrdua de drets  
El col·legiat que cause baixa perdrà tots els drets inherents a la seua col·legiació. Si sol·licita i es concedeix el seu reingrés haurà de satisfer la quota d'entrada que estiguera establida per als de nou ingrés i les quotes retardades que poguera haver deixat impagades en el moment de la baixa. En cas de reingrés, i si desitja recuperar el seu número anterior de col·legiat i antiguitat, haurà de pagar totes les quotes des de la seua baixa fins al seu reingrés, a banda de les quotes que haguera deixat pendents.  
Capítol quart  
Dels despatxos col·lectius  
Article 17. Associació  
1. Els titulars mercantils podran agrupar-se per a l'exercici professional en despatxos col·lectius.  
2. L'agrupació, que necessàriament estarà constituïda per persones físiques, serà regida pels pactes que adopten lliurement els associats, bé en contracte civil privat o mitjançant constitució de societat civil professional. També podran adoptar la forma de societat mercantil, sempre que la majoria de les accions o participacions pertanguen a titulats mercantils col·legiats en aquest Col·legi.   
3. Els despatxos col·lectius hauran de comunicar la seua constitució, a la Junta de Govern, dins dels trenta dies següents a la seua constitució, i trametre una còpia dels pactes reguladors de la seua organització i funcionament, i la Junta de Govern, dins del mateix termini, resoldrà autoritzant o no el seu funcionament. Si s'adopta una denominació o nom comercial per a l'activitat professional, haurà de comunicar-se al Col·legi, i s'hi indicarà els components, titulació i circumstàncies concurrents, així com qualsevol modificació de l'estructura de la societat. L'incompliment d'aquesta notificació es considerarà falta molt greu.  
4. El Consell de Col·legis de Titulats Mercantils i Empresarials de la Comunitat Valenciana dictarà les oportunes normes de deontologia professional, a què hauran d'atindre's els despatxos col·lectius en el seu funcionament.  
5. Els despatxos col·lectius s'inscriuran en un Registre especial que, a aquest efecte, es portarà al Col·legi i en què figuraran el nom i les circumstàncies de cada un dels titulats que els componen, els quals hauran de ser persones físiques i estar tots col·legiats.  
Capítol cinqué  
Dels honoraris professionals  
Article 18. Normes d'honoraris  
Els honoraris professionals dels titulars mercantils no estan sotmesos a una tarifa o aranzel, però, no obstant això, el Col·legi publicarà periòdicament unes normes orientadores. Dites normes podran emanar no sols del Col·legi, sinó també del Consell de Col·legis de Titulats Mercantils i Empresarials de la Comunitat Valenciana, i, en ambdós casos, amb un informe previ de la Comissió de Professionals en exercici lliure.  
Article 19. Arbitratge sobre honoraris  
1. La Junta de Govern, oït l'informe de la Comissió d'Assumptes Professionals, resoldrà amb caràcter arbitral totes les qüestions sobre minutes d'honoraris professionals que siguen sotmeses a la seua decisió, sempre que les dues parts interessades s'hagen compromés per escrit a complir la resolució de la Junta de Govern.  
2. La resolució o decisió es dictarà amb audiència prèvia de les dues parts, les quals aportaran quantes proves o al·legats consideren convenients. La decisió arbitral obliga les parts a passar pel que acorda i impedirà els jutges i tribunals conéixer de les qüestions sotmeses a arbitratge, sempre que la part a qui interesse ho invoque immediatament, mitjançant l'oportuna excepció.  
3. El temps per a resoldre serà de dos mesos, prorrogable per altres dos, en el cas que les circumstàncies i necessitats aclaridores ho facen necessari.  
4. L'arbitratge serà en tot cas d'equitat.  
5. En allò no previst en aquests Estatuts, l'arbitratge serà regit pel que disposa la Llei 60/2003, d'Arbitratge, de 23 de desembre.  
Article 20. Secret professional  
El col·legiat haurà d'acollir-se al seu dret de guardar el secret professional, en quant es referisca als coneixements i informacions que posseïsca dels seus clients, com a conseqüència de la relació professional.  
Article 21. Participació del Col·legi en honoraris  
Les minutes d'honoraris professionals meritats, com a conseqüència d'un treball executat en mandat rebut, per mediació del Col·legi, produiran una percepció o participació col·legial en la quantia o tant per cent a fixar per la Junta de Govern, amb un informe previ de la Comissió d'Assumptes Professionals.  
Article 22. Gestió de cobrament  
1. Tot col·legiat podrà utilitzar la via corporativa per a gestionar el cobrament d'una minuta d'honoraris, i haurà de pagar al Col·legi un tant per cent sobre el total de la minuta cobrada. El tant per cent a pagar al Col·legi serà establit, en cada cas, per la Comissió de Professionals en Exercici Lliure, amb l'aprovació prèvia de la Junta de Govern.  
2. L'acceptació de dit encàrrec és potestat de la Junta de Govern.  
TÍTOL III  
Dels òrgans del Col·legi  
Capítol primer   
Estructura orgànica  
Article 23. Denominació dels òrgans  
L'estructura orgànica, per al govern del Col·legi està constituïda per l'Assemblea General de Col·legiats i la Junta de Govern de la corporació.  
Capítol segon  
L'Assemblea General de Col·legiats, composició i funcions  
Article 24. L'Assemblea General de Col·legiats  
1. L'Assemblea General de Col·legiats és l'òrgan suprem de la corporació, on es forma i expressa la màxima voluntat d'aquesta, i l'encarregada de decidir sobre els assumptes de major rellevància en la vida col·legial que li confereixen els seus Estatuts, amb caràcter deliberant i decisori, sense més limitacions que les legalment establides. Els seus acords, vàlidament adoptats, són obligatoris fins i tot per als dissidents o absents.  
2. Tenen dret a assistir a les juntes generals de col·legiats tots els membres del Col·legi, amb veu i vot; llevat els qui tinguen menys de sis mesos d'antiguitat, que només tindran que veu.  
3. Les assemblees generals de col·legiats poden ser de caràcter ordinari o extraordinari.  
Article 25. Assemblea General Ordinària de Col·legiats   
L'Assemblea General Ordinària de Col·legiats té les funcions següents:  
a) Lectura i aprovació, si fa el cas, de l'acta de la reunió anterior, si no ha estat aprovada a l'acabament de la reunió que l'haguera originat.  
b) Anàlisi i aprovació, si procedeix, d'allò que ha actuat la Junta de Govern l'any anterior i de la memòria de Secretaria, que recollirà l'exposició d'aquesta actuació.   
c) Examen i aprovació, i, si fa el cas, de la liquidació del pressupost ordinari del Col·legi, amb anàlisi dels ingressos i despeses hagudes en l'exercici anterior, i de les seues modificacions de crèdits, i del balanç de situació al final de cada exercici, així com de l'inventari dels béns, drets i capitals del Col·legi.  
d) Lectura, discussió i votació dels dictàmens i proposicions que la Junta de Govern assenyale en la convocatòria.  
e) Presa de possessió, si fa el cas, dels seus càrrecs respectius, pels membres de la Junta de Govern elegits i cessament dels qui els correspon eixir.  
f) Tractar els precs i preguntes que, en finalitzar el debat dels punts continguts en l'orde del dia de la convocatòria de l'Assemblea General, puguen produir-se.  
Article 26. Assemblea extraordinària  
L'Assemblea General Extraordinària de Col·legiats té competència especifica en les matèries següents:  
a) Aprovar i modificar els Estatuts del Col·legi, els reglaments de Règim Interior i les normes funcionals de les seccions que es creen.   
b) Autoritzar la Junta de Govern la venda o gravamen de béns immobles del Col·legi.  
c) Aprovar o censurar l'actuació de la Junta de Govern o dels seus membres, sempre que el vot de censura haja sigut proposat conforme preveuen aquests Estatuts.  
d) Formular peticions als poders públics i qualsevol tipus de proposició, dins del marc de la legalitat vigent.   
e) Examen i aprovació, si procedeix, de les propostes de la Junta de Govern i de les que formulen els col·legiats dins de les regles que autoritzen aquests Estatuts.  
f) Celebrar eleccions per a cobrir els càrrecs de la Junta de Govern. Aquesta Assemblea tindrà com a únic punt de l'ordre del dia el desenvolupament de l'acte de la votació per a les esmentades eleccions.  
g) Conéixer de totes aquelles qüestions que no estiguen expressament prohibides per la Llei i afecten els interessos del Col·legi o dels seus col·legiats.   
h) I, en general, tractar de totes aquelles qüestions que no corresponguen a matèries assignades a les assemblees ordinàries de col·legiats.  
Article 27. Periodicitat de les assemblees generals de col·legiats ordinàries  
1. L'Assemblea General de Col·legiats es reunirà amb caràcter ordinari dues vegades a l'any. Durant el primer semestre de cada any se celebrarà una assemblea general ordinària, per a examinar la gestió de la Junta de Govern de l'any anterior i conéixer i aprovar, si fa el cas, la memòria de Secretaria, la liquidació del pressupost de l'exercici anterior, el balanç de situació al final del mateix i l'inventari de béns.  
2. Per a l'aprovació del pressupost ordinari, que ha de regir l'acabament de cada exercici per a l'any següent, se celebrarà la segona Assemblea General Ordinària, dins del quart trimestre de cada any.  
Article 28. Iniciativa de celebració d'assemblees generals de col·legiats  
1. A iniciativa del president i de la Junta de Govern es convocaran les assemblees generals de col·legiats, tant ordinàries com extraordinàries o urgents.  
2. Quan un nombre de col·legiats, que representen almenys el deu per cent del cens, ho sol·licite per escrit, la Junta de Govern haurà de convocar Assemblea General Extraordinària de Col·legiats, sempre que els sol·licitants expressen concretament els assumptes que hagen de contindre's en l'orde del dia, de la convocatòria que haja de cursar-se a aquest efecte.  
3. L'Assemblea General Extraordinària de Col·legiats haurà de celebrar-se dins del termini de trenta dies naturals, comptadors des de l'acord de la Junta de Govern o des que va tindre entrada al Col·legi la sol·licitud a què es refereix el paràgraf anterior.  
4. La sol·licitud d'Assemblea General Extraordinària de Col·legiats interessada pels col·legiats, en el tant per cent indicat, només podrà denegar-se per resolució motivada i, en el cas que la proposició siga aliena als fins atribuïts a la corporació, sense perjudici dels recursos que pogueren correspondre als peticionaris.   
Article 29. Orde del dia de les assemblees generals de col·legiats   
En les assemblees generals de col·legiats, tant ordinàries com extraordinàries o urgents, no podran ser tractats més assumptes que els expressats en el corresponent orde del dia que s'acompanyarà a la convocatòria, sense perjudici de la possibilitat de demanar aclariments o fer proposicions en el punt de l'orde del dia relatiu a precs i preguntes.  
Article 30. Enviament de la Convocatòria  
1. La convocatòria de les assemblees generals de col·legiats s'enviarà als col·legiats, amb quinze dies d'anticipació a la seua celebració com a mínim, signada pel secretari del Col·legi, d'orde del president, i contindrà l'orde del dia. Aquest termini és sense perjudici d'aquells casos en què els Estatuts n'assenyalen un altre distint.  
2. Des de l'enviament de la convocatòria de l'Assemblea fins al moment de la seua celebració, tots els antecedents dels assumptes a tractar estaran a la Secretaria del Col·legi i a disposició de quants col·legiats desitgen consultar-los.  
Article 31. Constitució, assistència i representació  
1. L'Assemblea General de Col·legiats quedarà constituïda en primera convocatòria, amb l'assistència del cinquanta-un per cent, com a mínim, de col·legiats, entre presents i representats, i en segona convocatòria, mitja hora després de l'anunciada, siga quin siga el nombre d'assistents.  
2. No obstant la regla general del paràgraf anterior, per a la modificació d'Estatuts s'exigirà un quòrum d'assistència del cinquanta per cent com a mínim de col·legiats, i si no s'aconsegueix se celebrarà nova Assemblea General Extraordinària dins de les vint-i-quatre hores següents, que podrà adoptar acords per majoria simple, sense exigència de quòrum especial d'assistència. En la convocatòria s'anunciaran ja l'hora i data de la segona, per al supòsit que no es reunira quòrum en la primera.  
3. Els col·legiats podran fer-se representar, per un altre col·legiat, per a discutir i votar els assumptes inclosos en l'orde del dia. La delegació haurà de ser expressa per a la concreta Assemblea General de què es tracte, signada pel delegatori i delegat, i s'haurà d'acompanyar fotocòpia del DNI del primer, per a la seua comprovació i admissió pel secretari del Col·legi, que serà el de l'Assemblea.  
4. Només s'admetran les delegacions que es presenten al secretari abans del començament de la sessió de l'Assemblea.  
5. El secretari prendrà nota de totes les delegacions existents i les farà constar en l'acta. Cada col·legiat podrà ostentar un màxim de quatre representacions.  
6. En els debats es concediran dos torns a favor i dos en contra i al seu acabament es procedirà a la votació. No obstant això, el president del Col·legi, que presidirà l'Assemblea General, podrà discrecionalment, si la importància de l'assumpte al seu parer ho requereix, concedir una ampliació dels torns esmentats.  
Article 32. Direcció de l'Assemblea General de Col·legiats  
El president dirigirà els debats, concedirà la paraula i cridarà a l'orde els col·legiats que s'excedisquen sobre l'extensió o el contingut dels seus discursos, que no es concreten quant a la qüestió discutida o que falten al degut respecte cap a algun col·legiat o cap a la mateixa Assemblea General. Si açò últim succeeix el president té dret a retirar la paraula i invitar que abandone el local el qui, ja cridat a l'orde per tres vegades, el desobeeix.  
Article 33. Acords  
1. Els acords de l'Assemblea General de Col·legiats hauran de prendre's per majoria simple dels col·legiats presents o representats, llevat dels casos en què els Estatuts exigisquen una majoria especial.  
2. Els acords de l'Assemblea General obliguen tots els col·legiats, inclosos els absents, dissidents o els qui estant presents s'abstinguen de votar, i fins i tot, els qui hagueren recorregut contra aquells, sense perjudici del que es resolga.  
3. El vot de cada col·legiat exercent tindrà, en tot cas, doble valor que el del col·legiat no exercent.  
4. La votació podrà ser ordinària, a mà alçada, nominal o secreta. Haurà de ser nominal o secreta, si així ho sol·liciten almenys deu assistents. Si alhora se sol·licita votació nominal i secreta sobre el mateix punt del debat, prevaldrà la votació secreta. En qualsevol cas, serà secret el vot quan afecte qüestions relatives al decòrum dels col·legiats.  
Article 34. Propostes  
Fins a vuit dies abans de la celebració de les assemblees generals de col·legiats, podran presentar-se propostes per escrit, autoritzades com a mínim amb la firma de deu col·legiats, que seran llegides pel secretari per a coneixement de l'Assemblea General, i aquesta únicament podrà aprovar la seua inclusió en l'orde del dia d'una nova Assemblea General i assenyalar la seua data de celebració.  
Article 35. Suspensió d'acords de l'Assemblea General de Col·legiats  
No obstant l'executivitat i obligatorietat dels acords de l'Assemblea General de Col·legiats, si la Junta de Govern entén que l'acord d'aquella és contrari a les lleis o als Estatuts, podrà suspendre la seua execució i recórrer davant del Consell de Col·legis de Titulats Mercantils i Empresarials de la Comunitat Valenciana.  
Article 36. Comissions de l'Assemblea General de Col·legiats  
1. L'Assemblea General de Col·legiats podrà acordar la constitució de comissions delegades d'aquella, que tinguen funcions informatives o assessores en matèries concretes que es determine en el mateix Acord, relacionades amb algun o alguns dels punts de l'orde del dia.   
2. La designació dels membres, que hauran de constituir la Comissió Delegada, podrà ser realitzada directament per la mateixa Assemblea General o encomanada a la Junta de Govern, sense perjudicar la iniciativa d'aquesta última, amb potestat per a nomenar comissions.  
Article 37. Elecció de càrrecs vacants   
L'Assemblea General de Col·legiats es reunirà extraordinàriament per a celebrar eleccions, quan calga cobrir la meitat més un dels càrrecs vacants de la Junta de Govern. Aquesta Assemblea tindrà com a únic punt de l'orde del dia l'esmentat anteriorment i s'haurà de convocar amb una antelació mínima de 35 dies i màxima de 45 dies naturals.  
Capítol tercer  
De la Junta de Govern  
Article 38. Funcions i composició  
1. La Junta de Govern elegida pels col·legiats amb dret de vot, en elecció lliure, directa i secreta, subjecta a la periodicitat i condicions que determinen aquests Estatuts, assumeix la direcció i administració del Col·legi, i subordinarà la seua actuació als Estatuts i la resta de normes vigents que regulen el funcionament dels col·legis oficials de titulars mercantils.  
2. La Junta de Govern, òrgan rector del Col·legi, es compon d'un president, un vicepresident, un secretari, un vicesecretari, un comptador interventor, un tresorer i nou vocals ordenats de primer a nové, que seran adscrits, si fa el cas, per delegació de la mateixa Junta de Govern a les diferents seccions que aquesta estructure.   
3. Els càrrecs de la Junta de Govern seran proveïts per elecció directa, en què podran participar com a electors tots els col·legiats amb un mínim de sis mesos d'antiguitat, i com a candidats, els qui porten més de dos anys d'antiguitat, segons el que s'estableix en aquests Estatuts.  
4. No podran exercir cap càrrec en la Junta de Govern els col·legiats que hagen sigut sancionats disciplinàriament per falta greu o molt greu, llevat que hagen sigut rehabilitats d'acord amb el que es disposa en els presents Estatuts.  
5. El president, vicepresident, secretari, vicesecretari, interventor comptador, tresorer i la meitat dels vocals, com a mínim, hauran de ser necessàriament exercents.  
6. Els vocals que perden la qualitat d'exercent cessaran en els seus càrrecs si la seua nova situació altera el màxim de vocals no exercents.  
Article 39. Duració  
El mandat dels membres de la Junta de Govern serà de quatre anys.  
Article 40. Requisits  
1. Per a ser elegit membre de la Junta de Govern, el col·legiat haurà de tindre una antiguitat superior als dos anys.   
2. Els membres de la Junta de Govern podran ser reelegits sense limitació de mandats, llevat del president, la reelecció del qual serà possible una sola vegada de forma consecutiva.  
Article 41. Elecció de càrrecs vacants  
1. Quan queden vacants la meitat més un dels càrrecs de la Junta de Govern, aquesta convocarà eleccions mitjançant una Assemblea General Extraordinària, per a la provisió dels esmentats càrrecs. La convocatòria s'anunciarà amb una antelació mínima de trenta-cinc dies i màxima de quaranta-cinc dies naturals. El procés electoral s'acomodarà al que estableixen els articles 60 a 75 dels presents Estatuts. Els col·legiats elegits en aquesta ocasió tindran el mandat d'aquells als qui substituïsquen pel temps que els reste.   
2. Si per qualsevol motiu queden vacants la totalitat dels càrrecs de la Junta de Govern, i en conseqüència no es pogueren convocar eleccions per a cobrir-los, es constituirà una Junta Electoral, nomenada pel Consell de Col·legis de Titulats Mercantils i Empresarials de la Comunitat Valenciana, la Junta Electoral de la qual, dins dels trenta dies naturals de la seua designació, convocarà eleccions per a cobrir la totalitat dels càrrecs vacants.   
3. Quan queden vacants menys de la meitat més un dels càrrecs de la Junta de Govern, seran elegits els càrrecs vacants juntament amb els candidats per a la primera elecció ordinària que es produïsca, els quals tindran el mandat d'aquells als qui substituïsquen pel temps que els reste.  
Article 42. Substitucions  
1. En cas d'absència, malaltia o vacant del president, serà substituït en les seues funcions pel vicepresident; si aquest tampoc no poguera assistir a una determinada Junta, la Presidència d'aquesta serà exercida pel vocal primer, a falta d'aquest, pel segon i així successivament.  
2. Quan per algun motiu queden vacants definitivament o temporalment els càrrecs de vicesecretari, tresorer o interventor comptador, aquests seran substituïts pels vocals en orde de la seua antiguitat com a col·legiat, sempre que aquests siguen exercents.  
3. Cap vocal substitut no podrà acumular dues substitucions simultàniament.  
Article 43. Cessament dels membres de la Junta de Govern  
1. Els membres de la Junta de Govern del Col·legi cessaran per les causes següents:  
a) Pèrdua dels requisits estatutaris per a exercir el càrrec.  
b) Haver sigut condemnat per sentència ferma que comporte la inhabilitació o suspensió per a càrrecs públics.  
c) Expiració del termini per al qual van ser elegits o designats.  
d) Renúncia de l'interessat.  
e) Falta d'assistència injustificada a tres sessions consecutives o quatre alternes, a l'acabament de l'any natural.  
f) Aprovació del vot de censura, segons allò que s'ha regulat en aquests Estatuts.  
2. El cessament de qualsevol membre de la Junta de Govern per les causes dels apartats a), b) i e) d'aquest article haurà de ser acordat per la Junta de Govern i notificat personalment a l'interessat qui podrà promoure els recursos pertinents.  
Article 44. Funcions de la Junta de Govern  
Són funcions de la Junta de Govern.  
A) En relació amb els col·legiats:  
1. Resoldre les sol·licituds d'incorporació al Col·legi.  
2. Vetlar per la llibertat i independència necessàries dels col·legiats, per al compliment de les seues obligacions professionals i perquè se'ls guarde el degut respecte.  
3. Exigir als col·legiats que es comporten amb la deguda correcció i que actuen amb zel i competència professional.   
4. Combatre l'intrusisme i denunciar les incompatibilitats.  
5. Fixar l'import dels drets o quotes d'incorporació al Col·legi.  
6. Establir i recaptar les quotes i la resta de càrrecs que hagen de satisfer els col·legiats.  
7. Proposar, si ho estima necessari, la imposició de quotes extraordinàries als col·legiats, per a la seua aprovació per l'Assemblea General de Col·legiats  
8. Sotmetre a votació de l'Assemblea General de Col·legiats assumptes concrets d'interés col·legial.  
9. Aprovar el funcionament dels despatxos col·lectius.  
10. Publicar les normes orientadores dels honoraris professionals.  
11. Dictaminar, sense caràcter vinculant, sobre els honoraris dels col·legiats en l'exercici professional, i informar el qui ho sol·licite.  
12. Convocar eleccions per a la provisió dels càrrecs de la Junta de Govern.  
13. Convocar les assemblees generals de col·legiats, i fixar el seu orde del dia.  
14. Exercir la facultat disciplinària.  
15. Acordar la pèrdua de la condició de col·legiat, en els casos en què estatutàriament estiga concedida dita facultat a la Junta de Govern.  
16. Crear les seccions i comissions col·legials que interessen als fins de la corporació, i atorgar-los les facultats que els siguen procedents. Presidirà aquestes seccions un membre de la Junta de Govern, que tindrà el caràcter de vocal president de cada Secció, dins del si del qual s'anomenarà l'oportuna Comissió.  
17. Elegir els col·legiats que hauran de formar part del Consell de Titulats Mercantils i Empresarials de la Comunitat Valenciana.  
18. Designar vocals adjunts de la Junta de Govern, amb veu i sense vot, per a substituir els vacants o cessats, mentre no siguen nomenats els nous.  
19. Proposar la modificació dels Estatuts del Col·legi, els reglaments d'orde interior i les normes funcionals de les seccions que es creen, i constituir, si cal, les comissions oportunes per a això, i aprovar el projecte de la Comissió, que haurà de sotmetre's a l'Assemblea General.  
20. Dictar arbitratges en les impugnacions d'honoraris, en els casos previstos pels Estatuts.  
21. I, en general, totes aquelles facultats que en aquests Estatuts s'atribuïsquen a la Junta de Govern o que calguen per a l'exercici de la seua funció rectora.  
B) En relació amb els tribunals i altres organismes de l'administració del Estat, província o municipi:  
1. Defensar, quan s'estime procedent i just, els col·legiats en l'execució de les funcions de la professió o en ocasió d'aquestes.  
2. Representar el Col·legi en els actes oficials.  
3. Informar sobre els projectes de disposicions legals de qualsevol rang, que se sotmeten a la consideració del Col·legi.  
4. Facilitar als tribunals, conforme a les lleis, la relació de col·legiats que per la seua preparació i experiència professional pogueren ser requerits per a intervindre com a perits en els assumptes judicials o proposar-los a instància de l'autoritat judicial, així com emetre informes i dictàmens quan siguen requerits per a això per qualsevol Jutjat o Tribunal.  
5. Designar, d'entre els seus membres, els qui hagen de representar el Col·legi al Consell de Col·legis de Titulats Mercantils i Empresarials de la Comunitat Valenciana, al Consell Superior, o en qualsevol altra corporació encarregada de la defensa i harmonia dels col·legis professionals.  
6. Relacionar-se amb el Consell de Col·legis de Titulats Mercantils i Empresarials de la Comunitat Valenciana.   
C) En relació amb els recursos econòmics del Col·legi:  
1. Redactar els pressupostos, retre comptes anualment i tindre al dia l'inventari dels béns, drets i capitals del Col·legi.  
2. Recaptar, custodiar i administrar els fons del Col·legi.  
3. Proposar a l'Assemblea General de Col·legiats la inversió o disposició dels immobles del patrimoni col·legial.  
4. Proposar a l'Assemblea General de Col·legiats l'aprovació dels pressupostos, comptes anuals i inventari del Col·legi.  
Article 45. Dictàmens  
La Junta de Govern podrà emetre dictàmens a nivell corporatiu, atendre consultes i dictar laudes, amb un informe previ de la comissió corresponent, si fa el cas, i quan perceba honoraris per aquests conceptes haurà d'ingressar-los en la caixa de la corporació.  
Article 46. Celebració de les juntes de Govern  
1. La Junta de Govern es reunirà, com a mínim, una vegada al mes, llevat del mes d'agost, i tantes vegades com siga convocada pel president o qui legalment el substituïsca o a sol·licitud de quatre membres de la Junta de Govern.  
2. La convocatòria haurà de ser feta pel secretari, d'orde del president, o per un dels quatre membres sol·licitants, per escrit i mitjançant notificació individual, i s'hi haurà d'indicar el dia, lloc i hora de la reunió, així com l'orde del dia a tractar.  
3. La convocatòria haurà de notificar-se amb l'antelació mínima de quaranta-vuit hores. Si la convocatòria de la Junta de Govern ha sigut sol·licitada per part dels seus membres, haurà de notificar-se amb l'antelació mínima indicada, i figurar en aquesta una relació dels sol·licitants.  
4. La Junta de Govern només s'entendrà vàlidament constituïda per a prendre acords quan concórreguen la majoria dels membres que la integren, bé presents o representats, i obligatòriament, el president o el secretari, o els qui legalment els substituïsquen.  
5. Els acords seran presos per majoria de vots dels assistents. En cas d'empat, serà decisori el vot del president.  
Article 47. Obligatorietat d'exercici del càrrec  
L'assistència a les reunions de la Junta de Govern és obligatòria. La falta d'assistència no justificada a tres sessions consecutives, o quatre alternes, dins de l'any natural, facultarà la Junta de Govern per a acordar el cessament en el càrrec, que tindrà efecte des que es comunique a l'interessat, sense perjudici dels recursos que legalment o estatutàriament l'assistisquen.  
Article 48. Delegació en les Juntes de Govern  
Els components de la Junta de Govern només podran fer-se representar per un altre membre de la Junta un màxim de tres vegades durant l'any natural, i cap d'ells no podrà ostentar més de dues representacions en cada Junta.   
Article 49. Facultats del president  
1. Correspon al president:  
a) La Presidència i la plena representació oficial del Col·legi, en totes les seues relacions amb l'administració Pública estatal, autonòmica i local, autoritats, institucions, corporacions, fundacions públiques o privades, i empreses i persones particulars, sense perjudici que en casos concrets puga encomanar i delegar dites funcions en altres membres de la Junta de Govern, o en comissions constituïdes a aquest efecte.  
b) Exercir les funcions correctives de vigilància que els estatuts o els reglaments reserven al seu càrrec.  
c) Convocar i presidir l'Assemblea General de Col·legiats ordinària, extraordinària o urgent, i la Junta de Govern, i dirigir les seues deliberacions i, en cas d'empat, dirimir les qüestions que es plantegen amb el seu vot de qualitat, i haurà de ser responsable davant de l'Assemblea General de l'execució i compliment de tots els acords adoptats.  
d) Presidir les reunions de les distintes comissions de Treball del Col·legi, i la resta de comissions específiques i d'estudi que puguen crear-se, a què assistisca.  
2. També correspon al president  
a) Subscriure quants instruments públics, contractes, convenis i la resta de documents solemnes procedisca, en representació del Col·legi, davant de notari, i directament amb l'Estat, comunitats autònomes, diputacions provincials, ajuntaments i ens locals i els seus respectius organismes autònoms, i la resta d'entitats, institucions, corporacions i fundacions públiques o privades, i empreses i persones particulars, sense cap limitació, amb l'acord previ de la Junta de Govern o de l'Assemblea General, si fa el cas.   
b) Comparéixer, davant de qualsevol classe d'autoritats, funcionaris i organismes de l'administració Publica estatal, autonòmica i local, i la resta d'organismes autònoms i entitats oficials, i davant de qualsevol classe de tribunals, jutjats i audiències, en quants expedients o judicis que tinguen interés per al Col·legi, siguen aquests administratius, econòmics administratius, contenciosos administratius o judicials de caràcter civil, mercantil, laboral, contenciós o de jurisdicció voluntària, amb àmplies facultats per a interposar qualsevol classe d'accions i d'excepcions, presentar escrits i ratificar-se en els que calga recusar, ratllar, proposar i admetre proves, fins i tot, les de confessió judicial i pericial, i interposar qualsevol classe de recursos, inclosos els extraordinaris i de cassació i de revisió, sense cap excepció.  
c) Atorgar transaccions judicials o extrajudicials i aplanar-se a les demandes que es promoguen contra el Col·legi, així com sotmetre les qüestions litigioses al judici d'àrbitres.  
d) Atorgar poders a favor de lletrats, procuradors, assessors, gestors administratius i persones particulars, perquè puguen actuar en qualssevol assumptes, a què es refereixen els dos apartats anteriors, i es podrà atorgar el poder a favor de procuradors i advocats, amb les facultats que normalment s'inclouen en els poders generals per a plets, encara que no estiguen expressament continguts en dits apartats anteriors.  
e) Autoritzar, amb la seua signatura, conjuntament amb les de l'interventor comptador i el tresorer del Col·legi, els talons, xecs i la resta de documents que suposen disposició o moviments de fons del Col·legi.  
f) Redactar l'informe anual de Presidència sobre la seua actuació al capdavant del Col·legi i sotmetre'l al coneixement de la primera assemblea general ordinària.  
g) Elaborar el Pressupost anual del Col·legi que, amb la proposta prèvia de l'interventor comptador i informe de la Junta de Govern, elevarà a l'assemblea general ordinària per a la seua aprovació, abans del trenta-un de desembre de l'any anterior al de l'exercici en què haja d'aplicar-se. També proposarà, amb idèntics tràmits, les respectives modificacions de crèdits.  
h) Executar el Pressupost aprovat i efectuar les despeses, sense més limitació que la seua consignació pressupostària i, si fa el cas, d'acord exprés de l'assemblea general de col·legiats.  
i) Ordenar els pagaments i els cobraments del Col·legi, depositar fiances, garanties i avals, i retirar-los, si fa el cas, davant de les diverses dependències de l'administració Pública estatal, autonòmica i local; sol·licitar subvencions i bonificacions i percebre totes les quantitats que puguen lliurar-se a favor del Col·legi per qualsevol concepte de l'Estat, comunitats autònomes, diputacions provincials, ajuntaments i ens locals, i els seus respectius organismes autònoms, i la resta d'entitats, institucions, corporacions i fundacions públiques o privades, i empreses i persones particulars, sense cap limitació, i subscriure els corresponents manaments de pagament o documentació justificativa.  
j) Subscriure la liquidació del Pressupost elaborada per l'interventor comptador a l'acabament de l'exercici econòmic, així com els estats financers, i formular, i subscriure, si fa el cas, amb la Junta de Govern, els comptes anuals de la gestió econòmica del Col·legi.  
k) Vetlar per la defensa dels interessos del Col·legi i la salvaguarda dels seus actius.  
l) Exercitar l'acció de defensa dels col·legiats quan procedisca, amb l'acord previ de l'Assemblea General o de la Junta de Govern.  
m) Sotmetre a la Junta de Govern tots els assumptes que entenga que ha de conéixer o resoldre, fins i tot la proposta, a la seua iniciativa, de convocatòria de l'assemblea general ordinària, extraordinària o urgent, i indicar els assumptes que, al seu parer, han d'incloure's en l'orde del dia.  
n) Resoldre, sense limitació, qualssevol altres assumptes no expressament enunciats en els apartats anteriors, que tinguen relació amb l'activitat col·legial i exercir quantes altres facultats li competisquen, no reservades expressament a l'assemblea general o a la Junta de Govern, i que es referisquen exclusivament a actes ordinaris d'administració i gestió del Col·legi.  
nn) Efectuar propostes per a l'adopció d'acords per l'Assemblea General i per la Junta de Govern; i  
o) Exercir quantes altres facultats li competisquen, no encomanades expressament a altres òrgans del Col·legi.  
3. A més a més, el president impedirà, sota la seua responsabilitat, que accedisca a l'exercici d'un càrrec de la Junta de Govern o continue desenvolupant-lo el col·legiat en què no concórreguen els requisits estatutaris; negarà la possessió a qui fóra elegit sense complir-los i el substituirà en la forma prevista en aquests Estatuts.  
Article 50. Mediació entre col·legiats  
1. El col·legiat que pretenga promoure actuacions, de qualsevol tipus, en contra d'un altre col·legiat, sobre responsabilitats relacionades amb l'exercici professional podrà, prèviament, dirigir-se al president del Col·legi, per tal que, si aquest ho considera oportú, faça de mediador.  
2. Amb independència d'allò que s'ha indicat en el paràgraf anterior, el president actuarà de mediador en aquelles diferències que les dues parts sotmeten a la seua consideració.  
Article 51. Funcions del vicepresident i del vocal primer  
1. Correspon al vicepresident:  
a) Ser membre de la Junta de Govern.  
b) Substituir en les seues funcions el president en casos d'absència, vacant, malaltia o mort.  
c) Col·laborar habitualment amb el president en la gestió del Col·legi, i en tots els assumptes que se li encomanen; i  
d) Signar també els talons, xecs i la resta de documents que suposen disposició o moviment de fons del Col·legi, en qualsevol absència, vacant o malaltia de qualssevol dels tres obligats a signar-los.  
2. Correspon al vocal primer:  
a) Substituir en les seues funcions el vicepresident, fins i tot, assumint les que a aquest corresponen quan substituïsca el president, en el supòsit d'absència, vacant o malaltia del vicepresident; i  
b) Col·laborar amb el vicepresident en tots els assumptes que se li encomanen, sempre que aquest passe a exercir interinament la Presidència, en casos de vacant del president.  
Article 52. Facultats de secretari   
Correspon al secretari del Col·legi:  
a) Ser el secretari de l'Assemblea General de Col·legiats, de la Junta de Govern i de les comissions de treball creades i de les que pogueren crear-se, i delegar per a aquestes últimes funcions, si no les assumeix personalment, el vicesecretari, que actuarà com a secretari delegat de les referides comissions.   
b) Rebre i conéixer de les sol·licituds, comunicacions, escrits i la resta de documentació dirigida al Col·legi; donar compte detallat d'aquesta al president i, si fa el cas, a la Junta de Govern; redactar els oficis, comunicacions i notificacions que procedisquen, per a contestar i despatxar la correspondència ordinària o de tràmit, i impulsar en tot moment les tasques administratives de Secretaria.  
c) Exercir la direcció del personal necessari per a la realització de les tasques col·legials i organitzar el règim administratiu del Col·legi, tenir cura del seu bon funcionament i compliment dels deures dels empleats i dependents del Col·legi, i proposar a la Junta de Govern la seua remuneració, correcció i advertència, si cal.  
d) Redactar els informes, dictàmens i propostes d'acord i preparar els assumptes que hagen de sotmetre's a la Junta de Govern i a l'Assemblea General de Col·legiats, i la relació dels mateixos que hagen de servir al president per a determinar l'orde del dia de cada convocatòria.  
e) Convocar per orde i delegació del president, quan no les efectue aquest últim personalment, les reunions de l'Assemblea General de Col·legiats i de la Junta de Govern.   
f) Redactar les actes i els acords de les reunions que se celebren i tenir cura de la seua transcripció als corresponents llibres d'actes, i de la seua custòdia, tant de l'Assemblea General de Col·legiats com de la Junta de Govern.  
g) Expedir els certificats dels acords que procedisquen, així com els documents que es dirigisquen a les autoritats i col·legiats, i donar compte al president, i sotmetre'ls a la seua signatura, quan corresponga.  
h) Complir i fer complir les decisions del president i els acords de les reunions que se celebren, tant de l'Assemblea General com de la Junta de Govern.  
i) Conservar, sota la seua responsabilitat, els diferents llibres, registres, fitxers, expedients, documentació i material del Col·legi.  
j) Portar al dia els llibres registres de col·legiats, especial d'exercents per compte propi, especial de despatxos col·lectius, de no exercents i de jubilats, i els expedients personals d'aquests, en què figuraran, en primer lloc, la seua sol·licitud d'inscripció i documentació que s'acompanye i, tot seguit, per orde cronològic, els certificats, trasllats, notificacions i la resta de documentació que els afecte personalment.  
k) Tramitar amb promptitud i cura els expedients administratius i arxivar-los ordenadament una vegada a l'any, quan estiguen conclosos, amb un índex indicatiu del seu contingut.  
l) Tenir cura de l'arxiu de tots els expedients del Col·legi i dels llibres de legislació i consulta que s'adquirisquen per a la Biblioteca del Col·legi, mentre no es designe un vocal de la Junta de Govern o es nomene un col·legiat bibliotecari, perquè s'ocupe expressament d'aquesta comesa.  
m) Presentar a la Junta de Govern les sol·licituds d'alta i baixa de col·legiats, i la resta de documentació que es reba dels col·legiats, quan així procedisca, per a l'adopció del pertinent acord, si fa el cas, notificar la seua resolució a l'interessat.  
n) Redactar la memòria anual de Secretaria sobre les activitats del Col·legi referides a l'any anterior, i sotmetre-la a coneixement de la primera assemblea general ordinària de col·legiats que se celebre l'any, i  
nn) Exercir quantes altres funcions no estiguen específicament atribuïdes als altres components de la Junta de Govern, i l'haurà de substituir el vicesecretari en casos d'absència, vacant o impediment de qualsevol classe i auxiliar-lo en la seua gestió administrativa de la Secretaria i coordinació amb la resta de serveis del Col·legi.  
Article 53. Funcions del vicesecretari  
Correspon al vicesecretari:  
a) Ser membre de la Junta de Govern.  
b) Substituir en les seues funcions el secretari, en casos d'absència, vacant, malaltia o mort, i col·laborar habitualment amb ell en les tasques administratives de la Secretaria del Col·legi i en tots els assumptes que se li encomanen.  
c) Preparar els assumptes que hagen de sotmetre's a estudi de les comissions de treball creades, o que pogueren crear-se en el si del Col·legi.  
d) Convocar, per orde i delegació del secretari, les reunions de les comissions de treball.  
e) Redactar els informes, dictàmens i actes de les reunions que celebren les comissions de treball i tenir cura que es transcriuen als corresponents llibres d'actes, si s'hagueren establit.  
f) Expedir els certificats dels dictàmens o informes elaborats, així com dels documents que s'originen en el si de les comissions del treball, i facilitar-los al secretari, si han de ser sotmesos a debat de la Junta de Govern.   
g) Tramitar els expedients que s'originen en el si de les comissions de treball, i arxivar-los ordenadament una vegada a l'any, quan estiguen conclosos, amb un índex indicatiu del seu contingut.   
h) Transferir anualment els expedients conclosos a la Secretaria del Col·legi, perquè siguen arxivats juntament amb els originals a la Secretaria del Col·legi; i  
i) Exercir les funcions que específicament li encarregue o delegue el secretari del Col·legi.  
Article 54. Funcions de l'interventor comptador  
Correspon a l'interventor comptador:  
a) Ser membre de la Junta de Govern.  
b) Preparar tota la documentació que calga per a la tramitació dels expedients d'ordenació de despeses, d'ordenació de pagaments i d'ordenació de la despesa i pagament.  
c) Autoritzar, amb la seua signatura, els talons i xecs i la resta de documents de moviment i disposició de fons del Col·legi.  
d) Portar al dia la comptabilitat pressupostària i patrimonial del Col·legi.  
e) Exercir la fiscalització de les despeses pressupostàries i de les no-pressupostàries, així com de la gestió econòmica.   
f) Encarregar-se de l'elaboració dels documents que integren el pressupost ordinari, com també de les seues modificacions de crèdit, si fa el cas; de la seua liquidació, i de la preparació dels comptes anuals, i dels estats financers, i sotmetre'ls a la signatura del president i, posteriorment, a informe de la Junta de Govern.  
g) Revisar els comptes i preparar l'inventari dels béns, drets i capitals del Col·legi.  
h) Encarregar-se de tot el referent a la compra de béns, material d'oficina, despeses periòdiques i d'adquisició de béns inventariables, i  
i) Cuidar de tindre enquadernats, a l'acabament de l'exercici econòmic, el Llibre d'Inventaris i els llibres de Comptabilitat, així com els pressupostos, modificacions de crèdits, comptes anuals, expedients econòmics i del seu arxiu.   
Article 55. Funcions del tresorer  
Correspon al tresorer:  
a) Ser membre de la Junta de Govern.  
b) Fer-se càrrec de la documentació que se li lliure per a efectuar pagaments, i preparar els talons i xecs i la resta de documents que corresponga, i sotmetre'ls a la signatura del president i de l'interventor comptador.  
c) Custodiar els fons del Col·legi.  
d) Realitzar els cobraments i pagaments ordenats.  
e) Autoritzar, amb la seua signatura, els talons i xecs i la resta de documents de moviment i disposició de fons del Col·legi.   
f) Vigilar la gestió recaptatòria del Col·legi, i donar compte al president i a l'interventor comptador de les anomalies que observe.  
g) Portar al dia el llibre de caixa, així com traslladar mensualment al llibre d'arquejos el corresponent arqueig mensual, i la comptabilitat de les institucions bancàries, amb compte obert amb el Col·legi.  
h) Tenir enquadernat, al terme de l'exercici econòmic, el llibre de Caixa, el llibre d'Arquejos i el de la seua comptabilitat, així com de la documentació i expedients a càrrec seu i del seu arxiu, i  
i) Confeccionar el corresponent compte anual de moviment de fons, i sotmetre'l a informe de la Junta de Govern i col·laborar amb l'interventor comptador en la preparació dels altres documents per a la confecció del pressupost ordinari, les seues modificacions de crèdits i de la seua liquidació, així com en la preparació dels comptes anuals.   
Article 56. Funcions dels vocals  
1. Correspon als vocals ser membres de la Junta de Govern i encarregar-se de la presidència efectiva, direcció i impulsió de les comissions de treball, quan així se se'ls designe, i seran responsables del seu funcionament davant de la Junta de Govern.  
2. La resta de components de la Junta de Govern, no presidents de comissions de treball, formaran part d'alguna d'ells, i a més d'assistir a les assemblees generals de col·legiats i d'intervindre, amb veu i vot, en totes les juntes de Govern que es convoquen, i hauran de col·laborar en els estudis, informes o dictàmens que la Junta de Govern o en les que el president els encarregue o encomane.  
Article 57. Funcions del bibliotecari   
1. En cas de nomenar-se un vocal de la Junta de Govern encarregat de la Biblioteca del Col·legi, o que fóra nomenat un col·legiat per a aquesta comesa, serà personalment responsable del Servei de Biblioteca i Consulta, amb les obligacions següents.  
a) Ser el cap del Servei de Biblioteca i Consulta.  
b) Cuidar de l'ordenació i bon funcionament de la biblioteca del Col·legi i del servei de préstecs a col·legiats i el seu control.  
c) Incrementar els fons de la Biblioteca, mitjançant l'adquisició d'obres sobre temes professionals, de comptabilitat, d'auditoria, de fiscalitat, d'organització d'empreses i d'arxiu d'oficines, per a la seua consulta pels col·legiats.  
d) Mantindre, iniciar o cancel·lar subscripcions a revistes d'actualitat, d'economia, de gestió i administració d'empreses, de fiscalitat, de comptabilitat i auditoria, de procediment i de legislació, per a la seua consulta pels col·legiats, sempre que l'autoritze el president o la Junta de Govern.  
e) Fomentar entre els col·legiats els donatius o llegats dels seus llibres i biblioteca de caràcter professional.  
f) Encarregar-se de les publicacions del Col·legi, si així s'acordara, sota l'orientació de la Junta de Govern i direcció del president; i  
g) Sol·licitar al president que s'incloga en el pressupost ordinari la consignació suficient per a la millora i eficaç activitat del Servei de Biblioteca i Consulta.   
Article 58. Cessament en els càrrecs  
Els membres de la Junta de Govern, en cessar en el seu càrrec, cessaran així mateix en els altres càrrecs que se'ls hagueren assignat, en raó de ser membres de la Junta de Govern.  
Article 59. Comissions  
1. La Junta de Govern podrà crear totes les comissions que estime oportunes, a què podran pertànyer aquells col·legiats que siguen designats per la mateixa Junta.  
2. Podrà, així mateix, crear o autoritzar les seccions de col·legiats que estime necessàries o convenients per al Col·legi i que redunden en la millor defensa i promoció de la professió.  
3. Les seccions actuaran subordinades amb la Junta de Govern, que autoritzarà els seus reglaments o les modificacions. Les actuacions i comunicacions de cada una d'aquestes seccions, destinades per a fóra del Col·legi, les efectuarà la Junta de Govern, prèvia decisió d'aquesta sobre la seua pertinència.  
4. Totes les comissions i seccions que es creen tindran com a president nat el president, qui podrà delegar en el vocal de la Junta que discrecionalment assenyale en cada cas. Les seues actuacions revertiran en la forma de propostes, informes i dictàmens que necessàriament es recolliran en el corresponent llibre d'actes, si així s'haguera establit.  
Capítol quart  
De l'elecció de la Junta de Govern  
Article 60. Forma de proveir-se els càrrecs de la Junta de Govern  
1. Els càrrecs de la Junta de Govern es proveiran per elecció, mitjançant votació directa i secreta de tots els col·legiats.   
2. Seran elegits per temps de quatre anys i podran ser reelegits o optar, els qui els exercisquen, a un altre càrrec. No obstant això, el president només podrà ser reelegit una sola vegada de forma consecutiva.  
3. La renovació dels càrrecs de la Junta de Govern es verificarà per meitat, amb subjecció al següent torn de rotació:  
Primer. President, secretari, interventor comptador i vocals 1r, 2n, 3r, 4t i 5é.  
Segon. Vicepresident, vicesecretari, tresorer i vocals 6é, 7é, 8é i 9é i, en aquest cas, podran ser vocals els col·legiats no exercents quan es proveïsquen o renoven aquests vocals.  
4. Si fora dels anys expressats es produeix alguna vacant en la Junta de Govern, es proveirà també per elecció conforme ha sigut previst en l'article 41 dels Estatuts.  
Article 61. Electors  
Tots els col·legiats tindran dret al sufragi a partir dels sis mesos següents a la data de la seua incorporació al Col·legi.  
Article 62. Convocatòria per a eleccions  
La convocatòria per a l'elecció dels càrrecs de la Junta de Govern correspon a aquesta o a la Junta Electoral, definida en l'article 41 d'aquests Estatuts, la qual haurà, en aquest cas, de convocar assemblea general extraordinària de col·legiats a aquest efecte, i d'acord amb el que estableixen els presents Estatuts.  
Article 63. Llista d'electors i reclamacions  
1. El secretari, dins dels cinc dies naturals següents al de la data de l'anunci de la Convocatòria, haurà d'inserir al tauler d'anuncis el número de registre del col·legiat, fins on tindrà dret de vot, juntament amb una còpia del text de la convocatòria, amb menció especial dels càrrecs objecte d'elecció, requisits per a accedir, dia lloc i horari de votació i concretament el de l'inici de l'escrutini.  
2. Els col·legiats que vulguen formular reclamacions sobre la seua possible exclusió, en funció d'un error d'antiguitat en el seu número de Registre de Col·legiats, hauran de realitzar-ho dins del termini de cinc dies naturals següents a la data d'expiració de la presentació de candidatures.  
3. La Junta de Govern, en cas d'existir reclamacions contra possibles exclusions, resoldrà en el termini de tres dies naturals següents i notificarà la seua resolució a cada reclamant en els dos dies següents.  
Article 64. Convocatòria  
L'elecció per a cobrir els càrrecs vacants de la Junta de Govern, per acabament de la seua duració, se celebrarà generalment dins del mes de març de l'any corresponent, i serà l'elecció l'únic punt de l'orde del dia de la convocatòria per a l'assemblea general extraordinària de col·legiats.  
Article 65. Anunci de la Convocatòria  
La Junta de Govern redactarà la convocatòria electoral, la qual s'anunciarà amb una antelació de trenta-cinc dies naturals, com a mínim a la data de la celebració de l'elecció i un màxim de quaranta-cinc dies naturals.  
Article 66. Candidats  
1. Per a ser proclamat candidat a qualsevol càrrec de la Junta de Govern serà indispensable ser elector, residir a la demarcació del Col·legi i tindre una antiguitat mínima de dos anys des de la seua incorporació com a col·legiat fins al dia de les eleccions.  
2. En el cas que un candidat o més formen part de la Junta ixent, aquests cessaran, automàticament, en el moment de ser admesa la seua candidatura i quedarà, la Junta que subsistisca, vàlidament constituïda.  
3. Si qui ja forma part de la Junta de Govern pretén ser elegit per a un altre càrrec de la mateixa, abans que transcorreguera el termini per al qual va ser elegit, cessarà prèviament en el que estiga exercint, i aquest càrrec es proveirà per elecció en la següent Assemblea General per a la qual es convoquen eleccions.   
Article 67. Presentació de candidatures   
1. Les candidatures hauran de presentar-se a la seu del Col·legi, i estar registrades al llibre corresponent, amb vint-i-cinc dies naturals d'antelació, com a mínim, a la data assenyalada per a l'acte electoral. Les candidatures podran ser individuals per a un càrrec determinat o conjuntes per a diversos càrrecs i hauran de ser proposades, com a mínim, per vint-i-cinc col·legiats amb dret a ser electors, i seran vàlides les signatures d'aquests aspirants, els quals, en tot cas, han de signar la seua conformitat.  
2. En la proposició de candidatura es determinarà el nom i el domicili d'aquell dels proponents a qui haja de notificar-se qualsevol resolució relativa a la candidatura proposada.   
3. Cap col·legiat no podrà presentar la seua candidatura per a més d'un càrrec.   
Article 68. Idoneïtat dels candidats  
1. La Junta de Govern, l'endemà de finalitzar el termini de presentació de candidatures, proclamarà candidats a aquells col·legiats que reunisquen els requisits exigits en els presents Estatuts.  
2. Quan en una candidatura conjunta algun dels seus components siga exclòs, conforme als presents Estatuts, per falta d'idoneïtat, la Junta de Govern concedirà als proponents un termini de cinc dies perquè dita candidatura puga ser completada. Transcorregut l'esmentat termini, sense ser completada la candidatura, s'entendrà que l'esmentada candidatura renuncia al càrrec o vocalia afectada per l'exclusió.   
3. Tot seguit es publicarà l'Acord al tauler d'anuncis del Col·legi i el comunicarà, l'endemà, als interessats, sense perjudici que es puga trametre a la resta dels col·legiats.  
Article 69. Exclusió de candidats  
1. En el cas que algun candidat siga exclòs, l'exclusió haurà de ser motivada i es notificarà l'endemà al proponent designat i al candidat exclòs.  
2. Contra la resolució d'exclusió d'un candidat, decidida per la Junta de Govern, serà lícit presentar recurs davant d'aquesta, que haurà de formalitzar-se en el termini de vint-i-quatre hores.  
3. En el mateix termini, la Junta de Govern haurà de resoldre aquest recurs. Contra la resolució del recurs no pot interposar-se cap recurs corporatiu. Els candidats proclamats que no tinguen opositors, quedaran elegits automàticament, sense que calga convocar Assemblea General per a la votació.  
Article 70. Mesa electoral  
1. Per a la celebració de l'elecció es constituirà la Mesa Electoral, integrada pel president, que actuarà com a president, o per un membre de la Junta que el substituïsca en l'acte, i per altres dos membres més de la Junta de Govern, que actuaran com a vocals, i el menys antic farà de secretari, si no forma part de la mesa el titular. No formaran part de la mesa els candidats a l'elecció.  
2. Cada candidat podrà designar, entre els col·legiats, un interventor que el represente en les operacions electorals.  
3. En la Mesa Electoral es trobaran les urnes, que hauran de tancar-se, i precintar-se amb el segell del Col·legi, i es deixarà només una ranura per a la introducció del vot.  
4. Constituïda la Mesa Electoral, el president indicarà el començament de la votació i, a l'hora prevista per a la seua finalització, es tancaran les portes del saló i tan només podran votar els col·legiats que es troben a l'interior.  
5. Els membres de la Mesa Electoral podran absentar-se, però sempre hauran d'estar presents almenys dos d'ells.  
6. Tot seguit, i prèvia oportuna comprovació, s'introduiran dins de l'urna electoral els vots que hagen arribat, fins aquell moment, per correu certificat, amb els requisits establits.   
7. La Junta de Govern determinarà l'horari de les eleccions, que tindrà una duració mínima de vuit hores i màxima de deu.  
8. Les paperetes de votació hauran de ser del mateix color i grandària. Les paperetes seran editades pel Col·legi i cursades una de cada candidatura als col·legiats, sense descartar que els candidats puguen també confeccionar-les, amb característiques exactament iguals que les editades per la Junta de Govern.  
9. En el lloc de la votació es distribuiran, en quantitat suficient, paperetes amb el nom de cada candidatura presentada.  
Article 71. Votació  
1. L'elecció dels membres de la Junta de Govern es farà mitjançant la votació directa i secreta dels col·legiats.  
2. Els votants hauran d'acreditar la seua personalitat a la Mesa Electoral, la qual comprovarà que estiguen inclosos en el Cens elaborat per a les eleccions. El president pronunciarà en veu alta el nom i cognoms del votant, i en el moment d'introduir la papereta en l'urna es farà menció que ha votat.  
Article 72. Vot per correu  
1. Els col·legiats podran emetre per correu el seu vot de la manera següent:  
a) S'introduirà en un sobre la papereta de votació doblegada adequadament, el sobre de la qual tindrà imprés les paraules «papereta de votació».  
b) S'introduirà aquest sobre en un altre major, juntament amb la fotocòpia del carnet de col·legiat o alternativament fotocòpia del DNI o autenticació notarial del remitent. A la solapa del sobre es faran constar les dades del votant i aquest signarà el sobre creuant la solapa, per tal de garantir la seua integritat.  
c) Es trametrà aquest segon sobre per correu certificat, a l'atenció del president de la Mesa Electoral amb la indicació següent: «Per a les eleccions del Col·legi de Titulars Mercantils de Castelló, a celebrar el dia...»  
2. Els sobres per a les eleccions seran tramesos, un exemplar de cada u, als col·legiats, juntament amb les paperetes.  
3. Només es computaran els vots emesos, per correu certificat, que complisquen els requisits establits en els paràgrafs anteriors i que tinguen entrada a la seu del Col·legi abans de començar l'escrutini.  
4. El vot personal prevaldrà sobre l'emés per correu que, si fa el cas, s'anul·larà.  
Article 73. Escrutini  
1. Una vegada finalitzada la votació i posteriorment depositats els vots rebuts per correu, es procedirà a continuació i sense interrupció a l'escrutini, en el transcurs del qual es llegiran en veu alta totes les paperetes. Per a l'acte de l'escrutini es podran nomenar dos escrutadors dels assistents a l'assemblea general que auxiliaran la mesa electoral.  
2. En cas d'empat de vots s'entendrà que ha sigut elegit el candidat que més temps figure inscrit, de forma ininterrompuda, com a col·legiat i, en cas d'empat, el de més edat.   
3. Acabat l'escrutini, el president de la mesa electoral anunciarà el seu resultat i proclamarà electes els candidats que hagueren obtingut, per a cada càrrec, el nombre més gran de vots. En cas d'empat, s'entendrà elegit el col·legiat més antic, el resultat de la votació es reflectirà en l'oportuna acta, que a aquest efecte haurà d'estendre's, i aquesta serà signada al final de l'acte pels components de la Mesa Electoral.  
4. Els candidats podran fer constar en l'acte d'escrutini qualsevol observació relativa al desenvolupament de les eleccions que creguen oportuna, i podran interposar recurs en contra del resultat electoral davant de la Mesa Electoral, en el termini dels cinc dies naturals posteriors a l'elecció, la qual resoldrà en el termini de tres dies, i la resolució que es dicte es podrà recórrer en alçada davant del Consell de Col·legis de Titulats Mercantils i Empresarials de la Comunitat Valenciana. No obstant això, l'Acord de la Mesa Electoral serà executiu.   
5. Dins dels vuit dies següents, el president de la Mesa Electoral haurà de comunicar a l'òrgan competent de la Generalitat Valenciana els resultats registrats, la composició de la Junta electa i els requisits que la Llei estableix. Així mateix, l'esmentat resultat el comunicarà la Junta de Govern al Consell de Col·legis de Titulats Mercantils i Empresarials de la Comunitat Valenciana i al Consell Superior de Col·legis Oficials de Titulats Mercantils d'Espanya.  
Article 74. Vots defectuosos  
1. Serà declarat nul aquell vot que continga expressions alienes al contingut estricte de la votació o que presente escrits, ratllades o esmenes.  
2. El vot serà parcialment nul per al càrrec per al qual s'hagen indicat més d'un nom de candidat o el nom d'un candidat per a un altre càrrec o d'un col·legiat que no concórrega a l'elecció.  
3. Les paperetes que s'hagen omplit parcialment seran vàlides per als càrrecs i persones correctament expressats, sempre que reunisquen per a aquests tots els requisits.  
Article 75. Proclamació de membres electes i presa de possessió   
La Junta de Govern donarà possessió en un acte públic als candidats electes, .en el termini de deu dies naturals posteriors al de la celebració de les eleccions, o si fa el cas, des del dia que es considere desestimat el possible recurs en contra del resultat de l'escrutini-, d'acord amb el resultat de l'escrutini a què es refereix l'article 73 d'aquests Estatuts.  
Capítol cinqué  
Elecció de membres del Consell i de compromissaris  
Dels membres del Consell  
Article 76. Membres del Consell de Titulats Mercantils i Empresarials de la Comunitat Valenciana  
Podran ser elegits membres del Consell de Titulats Mercantils i Empresarials de la Comunitat Valenciana aquells col·legiats exercents que tinguen una antiguitat superior a cinc anys.  
Article 77. Anunci de l'elecció de membres del Consell  
L'elecció s'efectuarà mitjançant votació realitzada per la Junta de Govern, que anunciarà als col·legiats, amb quinze dies d'anticipació, la data en què s'efectuarà l'esmentada elecció, el dret dels col·legiats que reunisquen els requisits reglamentaris a ser elegits, i el termini per a presentar candidatures.  
Article 78. Candidatures  
Les candidatures, per a ostentar el càrrec, hauran de ser presentades pels interessats per escrit, i almenys vint-i-quatre hores abans de la celebració de la Junta de Govern convocada, per tal de procedir a l'elecció.  
Article 79. Votació  
La votació serà nominal i secreta i resultaran elegits els candidats que obtinguen el nombre més gran de vots i, en cas d'empat, el de major antiguitat al Col·legi.  
Article 80. Proclamació  
Acabada la votació es redactarà la corresponent acta de la reunió de la Junta de Govern, i es proclamaran els candidats elegits, a favor dels quals el secretari, amb el vistiplau del president, expedirà el corresponent certificat.  
Article 81. Duració del càrrec  
El temps de duració del mandat dels elegits serà de quatre anys.  
Article 82. Vacants  
El cessament de qualsevol dels elegits donarà lloc a l'elecció d'un nou membre, mitjançant el mateix sistema, i la duració del seu càrrec serà pel temps que restara al cessat.  
Dels compromissaris  
Article 83. Compromissaris  
1. Per a assistir a les assemblees generals de col·legis, que se celebren en el si del Consell Superior de Col·legis de Titulats Mercantils d'Espanya, o a les reunions que convoque el Consell de Col·legis de Titulats Mercantils i Empresarials de la Comunitat Valenciana, el Col·legi nomenarà aquells col·legiats que amb caràcter de compromissaris hagen d'acudir a les esmentades assemblees o reunions, el nomenament dels quals tindrà una duració de quatre anys, mitjançant elecció cada dos anys de la meitat d'ells, subjecta a les mateixes normes i requisits establits per a l'elecció dels membres de la Junta de Govern, tal com s'estableixen en els presents Estatuts, i es farà coincidir l'acte de l'elecció de compromissaris amb el de la votació, per al nomenament dels membres de la Junta de Govern.  
2. El nombre de compromissaris serà el resultat de designar un per cada cent col·legiats o fracció, i per a ser nomenat candidat cal tindre no sols la condició de col·legiat, amb mes de dos anys d'antiguitat corporativa, sinó, a més a més, haver exercit càrrecs en juntes de Govern d'aquest Col·legi o d'un altre de la mateixa professió, per un temps mínim de tres anys.  
TÍTOL IV  
Dels membres d'honor i de mèrit  
Capítol primer  
Col·legiats d'honor i de mèrit  
Article 84. Col·legiats d'honor i de mèrit   
1. L'Assemblea General de Col·legiats, a proposta de la Junta de Govern, podrà designar president o col·legiat d'honor aquella persona, espanyola o estrangera, titulat mercantil o no, per tal de reconéixer els seus eminents serveis al Col·legi o a la professió, o la seua tasca en el desenvolupament de la ciència mercantil i/o econòmica empresarial.  
2. Igualment, l'Assemblea General de Col·legiats, a proposta de la Junta de Govern, podrà designar col·legiat de mèrit aquell company col·legiat que es trobe en la situació exposada en l'anterior paràgraf o que, tenint més de 25 anys d'antiguitat corporativa, ho sol·licite, invocant mèrits, que la Junta de Govern avaluarà i decidirà respecte d'això.  
3. La qualitat de col·legiat d'honor, o de mèrit, només dóna dret a assistir a les reunions corporatives, en què tindran veu però no vot.  
TÍTOL V  
Del règim disciplinari  
Capítol primer  
De la responsabilitat col·legial i facultats disciplinàries  
Article 85. Responsabilitat  
Amb independència de la responsabilitat civil o penal en què puguen incórrer, els col·legiats queden subjectes a la responsabilitat disciplinària, en els termes que disposen les normes legals respectivament aplicables.  
Article 86. Facultats disciplinàries  
1. Les sancions disciplinàries corporatives es faran constar sempre a l'expedient personal del col·legiat objecte de la sanció.  
2. Les sancions o correccions disciplinàries, que impose l'autoritat judicial, es faran constar o no en l'expedient personal d'aquests, a criteri de la Junta de Govern i atenent les circumstàncies del cas.  
Capítol segon  
De les faltes  
Article 87. Classes de faltes  
Les faltes que comporten sanció disciplinària queden classificades en molt greus, greus i lleus.  
Article 88. Faltes molt greus  
Són faltes molt greus:  
a) La infracció de les prohibicions de l'exercici professional, en els casos legalment incompatibles.  
b) La prestació de serveis professionals, amb incompliment dels requisits especificats en aquests Estatuts.  
c) Els actes o omissions que constituïsquen ofensa greu a la dignitat de la professió o a les regles ètiques que la governen.  
d) L'atemptat a la dignitat i a l'honor de les persones que integren la Junta de Govern, que actuen en l'exercici de les seues funcions, i contra tots els companys, amb motiu de l'exercici professional.  
e) Cometre delictes en qualsevol grau de participació, com a conseqüència de l'exercici de la professió.  
f) La realització d'activitats, constitució d'associacions o formar part d'aquestes, quan tinguen com a finalitat o realitzen funcions que siguen pròpies del Col·legi o que en qualsevol forma l'interferisquen.  
g) La reiteració en falta greu.  
h) L'intrusisme professional i el fet d'encobrir-lo.  
i) La comesa d'infraccions que pel seu nombre o gravetat resultaren moralment incompatibles amb l'exercici de la professió.  
j) La falta de notificació al Col·legi de la constitució, estructura, nom, components, titulació i circumstàncies concurrents d'un despatx col·lectiu o de les seues modificacions, conforme preveu el número 4 de l'article 17 d'aquests Estatuts.  
Article 89. Faltes greus  
Són faltes greus:  
a) L'incompliment greu de les normes estatutàries o dels acords adoptats pel Col·legi, llevat que constituïsquen falta de superior entitat.  
b) La falta de respecte, per acció o omissió, als components de la Junta de Govern que actuen en l'exercici de les seues funcions.  
c) Els actes de desconsideració manifesta en relació amb els companys, en l'exercici de l'activitat professional.  
d) La competència deslleial.  
e) Els actes i les omissions descrits en els apartats a), b), c), i e) de l'article anterior, quan no tinguen entitat suficient per a ser considerats com molt greus.  
Article 90. Faltes lleus  
Són faltes lleus:  
a) La negligència en el compliment de les normes estatutàries.  
b) Les infraccions lleus dels deures que la professió imposa.  
c) Els actes enumerats en l'article anterior, quan no tinguen entitat suficient per a ser considerats com a greus.  
Capítol tercer  
De les sancions  
Article 91. Sancions  
Les sancions que puguen imposar-se són:  
1. Per faltes molt greus:  
a) Per als dels apartats b), c), d), e), f), g) i h) de l'article 88: suspensió de l'exercici de la professió, per un termini superior a un any, sense excedir els tres anys.  
b) Per als apartats a) i i) de l'article 88: expulsió del Col·legi.  
2. Per faltes greus:  
Suspensió de l'exercici de la professió, per un termini no superior a un any.  
3. Per faltes lleus:  
a) Advertència per escrit.  
b) Repressió privada.  
Article 92. Notificació de les sancions   
La Junta de Govern trametrà al Consell Superior de Col·legis de Titulats Mercantils d'Espanya, i al Consell de Col·legis de Titulats Mercantils i Empresarials de la Comunitat Valenciana, testimoni dels seus acords de condemna, en els expedients sobre responsabilitat disciplinària dels col·legiats, per faltes greus o molt greus.  
Article 93. Publicitat de sancions i recursos  
1. Les sancions comportaran l'efecte corresponent a cada correcció; la seua imposició serà notificada pel secretari i es podrà recórrer en contra, en la forma i amb els efectes previstos en l'article 114 d'aquests Estatuts.  
2. Es donarà publicitat a les sancions fermes.  
Capítol quart  
Extinció de la responsabilitat disciplinària  
Article 94. Causes d'extinció  
1. La responsabilitat disciplinària dels col·legiats s'extingeix pel compliment de la sanció, la defunció, la prescripció de la infracció i la prescripció de la sanció.  
2. Si durant la tramitació del procediment disciplinari es produeix la defunció de l'inculpat, es dictarà una resolució en què es declararà extingida la responsabilitat i s'arxivaran les actuacions.  
3. La baixa al Col·legi no extingeix la responsabilitat disciplinària contreta durant el període d'alta, encara que determina la impossibilitat d'executar la sanció que s'acorde. En aquest cas, es conclourà el procediment disciplinari mitjançant la resolució que procedisca i, en cas de sanció, la seua execució quedarà en suspens fins al moment en què el col·legiat causa novament alta al Col·legi.  
Article 95. Prescripció de les infraccions  
1. Les infraccions molt greus prescriuran al cap de dos anys, les greus a l'any i, les lleus, als sis mesos.  
2. El termini de prescripció començarà a comptar-se des que la infracció s'haguera comés.  
3. La prescripció s'interromprà per la notificació al col·legiat afectat de l'acord d'obertura de la informació prèvia o del procediment disciplinari. El termini tornarà a computar-se si el procediment disciplinari romanguera paralitzat per causa no imputable al col·legiat inculpat.  
Article 96. Prescripció de les sancions  
1. Les sancions imposades per faltes molt greus prescriuran al cap de tres anys; les imposades per faltes greus, als dos anys, i les imposades per faltes lleus, a l'any.  
2. El termini de prescripció de la sanció, per falta d'execució d'aquesta, començarà a comptar des de l'endemà del dia en què adquirisca fermesa la resolució per la qual s'imposa sanció; i s'aplicarà, igualment, el que estableix l'article 132.3 de la Llei 30/1992, de 26 de novembre.  
Article 97. Rehabilitació per caducitat de l'anotació  
1. Les anotacions de les sancions en l'expedient personal del col·legiat caducaran als sis mesos, si haguera sigut per falta lleu; als dos anys, si haguera sigut per falta greu; als quatre anys, si haguera sigut per falta molt greu, i als cinc anys, si la sanció haguera sigut d'expulsió.  
2. El termini per a la rehabilitació col·legial es comptarà a partir del dia següent a aquell en què haguera quedat complida la sanció.  
3. Els sancionats podran sol·licitar de la Junta de Govern la seua rehabilitació, una vegada transcorreguts els esmentats terminis de caducitat, la qual s'acordarà sense més tràmits, una vegada efectuada la comprovació que ha transcorregut el període de caducitat fixat.  
4. No obstant això, si la sanció haguera consistit en l'expulsió del Col·legi, el sol·licitant haurà d'aportar proves de la rectificació de conducta, que seran apreciades ponderadament per la Junta de Govern del Col·legi, a l'efecte d'acordar o denegar la rehabilitació. La qual cosa es farà immediatament resolució motivada i en un termini màxim de dos mesos des de la sol·licitud, i la Junta podrà designar a aquests efectes d'entre els seus membres un ponent que, amb audiència prèvia de l'interessat i pràctica de les proves que estime convenients, informe favorablement o contràriament l'esmentada sol·licitud. La resolució de la Junta de Govern es notificarà al sol·licitant, amb indicació que en el termini d'un mes podrà interposar recurs davant del Consell de Col·legis de la Comunitat Valenciana. Transcorregut el termini de dos mesos, sense que la Junta haja dictat una resolució expressa, la sol·licitud s'entendrà rebutjada als efectes oportuns, inclòs el de deduir l'oportú recurs contra aquesta denegació.  
5. La Junta de Govern trametrà al Consell de Col·legis de la Comunitat Valenciana testimoni de la resolució que dicte en l'expedient de rehabilitació.  
Capítol cinqué  
Procediment sancionador  
Article 98 . Disposicions generals   
L'exigència de les responsabilitats disciplinàries .en què puguen incórrer els col·legiats d'aquest Col·legi i en cas d'infracció dels seus deures professionals o col·legials, sense perjudici de la responsabilitat civil o penal exigible a aquests. serà tramitada conforme es regula en aquest capítol i en allò no previst s'aplicarà la Llei 30/1992, de 26 de novembre, sobre Règim Jurídic de les Administracions Públiques i del Procediment Administratiu Comú.  
Article 99. Incompatibilitat de procediments  
1. No podran sancionar-se els fets que hagen sigut sancionats penalment, en els casos en què s'aprecie identitat de subjecte, fet i fonament.  
2. Quan s'estiga tramitant un procés penal pels mateixos fets, o per altres, la separació del qual dels sancionables, i d'acord amb aquest capítol, siga racionalment impossible, el procediment serà suspés en la seua tramitació. I la represa del procediment disciplinari quedarà demorada fins que recaiga pronunciament ferm de l'autoritat judicial.  
3. Una vegada iniciat el procediment, en qualsevol moment d'aquest, en què l'instructor aprecie que la presumpta infracció puga ser constitutiva de delicte o falta penal, ho posarà immediatament en coneixement de l'òrgan que haguera ordenat la incoació de l'expedient, perquè aquest decidisca sobre la comunicació dels fets al Ministeri Fiscal i resolga la suspensió del procediment fins que recaiga pronunciament ferm de l'autoritat judicial.  
4. Represa la tramitació de l'expedient disciplinari en qualsevol dels supòsits esmentats, la resolució que es dicte haurà de respectar l'apreciació dels fets que continga el pronunciament judicial.  
Article 100 . Suspensió provisional  
1. Si per resolució de l'òrgan competent s'acorda la incoació del procediment disciplinari, aquest òrgan podrà acordar, com a mesura preventiva, la suspensió provisional en l'exercici de la professió dels col·legiats afectats que estigueren sotmesos a processament o inculpació, en un procediment penal. Aquesta decisió haurà d'adoptar-se mitjançant una resolució motivada i amb audiència prèvia de l'interessat, i haurà de ser aprovada conforme determina aquest capítol.  
2. La resolució que acorde la suspensió provisional en l'exercici de la professió haurà de ser notificada a l'interessat i es podrà recórrer d'acord amb el que preveu aquest.  
3. La suspensió provisional podrà prolongar-se mentre dure el processament o la inculpació, sense que afecte el manteniment d'aquesta la situació de suspensió del procediment, prevista en l'article anterior.  
Article 101. Tramitació del procediment, notificacions i pròrrogues de terminis  
1. El procediment disciplinari s'impulsarà d'ofici en tots els seus tràmits, que s'ajustaran a aquests Estatuts i, en allò no previst, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els principis de la qual, continguts en el títol IX, en tot cas, seran de compliment obligatori.  
2. La tramitació i les notificacions s'ajustaran a allò que s'ha establit en aquests Estatuts i si no n'hi ha, al que disposa el títol V, capítol III i el títol VI, capítol II, de l'esmentada Llei 30/1992, de 26 de novembre.  
3. Les notificacions hauran de ser fetes al domicili professional que el col·legiat tinga comunicat al Col·legi, amb plena validesa i sense perjudici de la responsabilitat que poguera derivar-se'n per no haver comunicat reglamentàriament el seu eventual trasllat. Si no poguera ser verificada la notificació en els termes previstos pels apartats 1, 2 i 3 de l'article 59, de l'esmentada Llei 30/1992, s'efectuarà el lliurament d'aquesta per un empleat del Col·legi, amb subjecció a allò que s'ha assenyalat en els apartats 2 i 3 de l'expressat precepte; i si, malgrat això, no poguera efectuar-se el lliurament a l'esmentat domicili, a cap persona relacionada amb l'inculpat, per raó de parentiu o permanència en aquest, la notificació s'entendrà efectuada als quinze dies del seu anunci al tauler d'anuncis del Col·legi.  
4. Els terminis del procediment disciplinari seran prorrogables, llevat de disposició expressa en contra, a proposta raonada de l'instructor de l'expedient, aprovada per la Junta de Govern del Col·legi; aprovació que haurà d'efectuar-se en tot cas abans del seu venciment. L'acord sobre la pròrroga, que es notificarà al col·legiat afectat o recurrent, per a la seua consideració en la resolució que pose fi al procediment i en l'eventual impugnació d'aquests actes en els ulteriors recursos que, si fa el cas, s'interposen en contra.  
Article 102. Presumpció d'innocència i informació  
Els col·legiats, respecte dels quals se seguisquen procediments disciplinaris, tindran els següents drets:  
a) A la presumpció d'innocència.  
b) A ser notificat dels fets que se li imputen, de les infraccions que tals fets puguen constituir i de les sancions que, si fa el cas, se'ls poguera imposar, així com de la identitat de l'instructor, de l'òrgan competent per a imposar la sanció i de la norma que atribuïsca aquesta competència.  
c) Abstindre's de declarar en el procediment seguit en contra seu; formular al·legacions i utilitzar els mitjans de defensa admesos per l'ordenament jurídic, que resulten procedent.  
d) Els altres drets reconeguts, per la ja esmentada Llei 30/1992, de 26 de desembre.  
Capítol sisé  
De les actuacions  
Article. 103. Iniciació del procediment  
1. El procediment s'iniciarà d'ofici per resolució de la Junta de Govern, resolució que s'adoptarà per iniciativa pròpia, a petició raonada del president o per denúncia.  
2. L'inici de l'esmentat procediment donarà lloc directament a l'obertura de l'expedient disciplinari o, si fa el cas, a l'obertura de l'un període d'informació prèvia, en els termes que preveu l'article següent.   
3. Si els fets afectaren un membre de la Junta de Govern del Col·legi, la iniciació del procediment donarà origen exclusivament a la tramesa de l'expedient al Consell de Col·legis de la Comunitat Valenciana, i serà de l'exclusiva competència d'aquest l'obertura d'expedient disciplinari, la instrucció de la informació prèvia o l'arxivament de les actuacions sense més tràmit.  
Article. 104. Informació prèvia  
1. La Junta de Govern podrà iniciar el procediment obrint un període d'informació prèvia, per tal de conéixer les circumstàncies del cas concret i la conveniència o no de procedir a l'obertura de l'expedient disciplinari.   
2. Finalitzades les actuacions d'aquesta informació i, en tot cas, en el termini màxim de trenta dies hàbils, des de la resolució que va acordar obrir aquesta, la Junta de Govern dictarà una resolució per la qual decidirà l'obertura de l'expedient disciplinari, d'acord amb l'article anterior o bé l'arxivament de les actuacions.   
Capítol seté  
Expedients disciplinaris  
Article 105. Competència per a la instrucció i resolució  
1. L'obertura de l'expedient disciplinari serà acordada per la Junta de Govern, a qui correspondrà igualment la seua resolució.  
2. Quan es tracte d'infraccions lleus, la Junta de Govern o el president del Col·legi podran sancionar-les sense necessitat de tramitar prèviament l'expedient disciplinari regulat en aquests Estatuts, sinó mitjançant simple audiència prèvia o descàrrec de l'inculpat i per resolució motivada.  
3. No obstant el que estableix els apartats precedents, quan el procediment s'inicie contra qui tinga la condició de membre de la Junta de Govern del Col·legi, l'obertura i la resolució del corresponent expedient disciplinari haurà de dur-se a terme, si fa el cas, pel Consell de Col·legis de la Comunitat Valenciana. En aquests casos, la Junta de Govern es limitarà a iniciar el procediment; es trametrà l'expedient a l'òrgan competent i s'abstindrà de qualsevol altre pronunciament o resolució.  
Article. 106. Instructor i secretari  
1. L'acord de l'obertura de l'expedient disciplinari designarà l'instructor i el secretari de l'expedient. La Junta de Govern només podrà substituir l'instructor o el secretari d'un expedient disciplinari que haguera acceptat el càrrec en els supòsits de defunció, renúncia i resolució favorable a l'abstenció o recusació.  
2. L'obertura de l'expedient disciplinari, inclòs el nomenament d'instructor i de secretari, es notificarà al col·legiat subjecte a expedient, així com als designats per als esmentats càrrecs.  
3. L'acceptació de l'excusa d'aquests nomenaments i de renúncia als càrrecs, una vegada acceptats, així com l'apreciació de les causes d'abstenció i recusació, serà competència exclusiva de la Junta de Govern.  
4. El dret de recusació podrà exercitar-se des del moment que l'interessat tinga coneixement de la identitat de l'instructor i del secretari designats, i es podrà promoure recusació en qualsevol moment de la tramitació del procediment.  
5. S'aplicaran, en matèria d'abstenció i recusació de l'instructor i del secretari de l'expedient, les normes contingudes en els articles 28 i 29 de la mencionada Llei 30/1992.  
6. L'instructor, sota la fe del secretari, ordenarà la pràctica de totes les diligències que siguen adequades per a la determinació i comprovació dels fets, i de quantes proves puguen conduir al seu aclariment i a la determinació de les responsabilitats susceptibles de sanció.  
Article 107. plec de càrrecs  
1. En el termini d'un mes, des de l'obertura de l'expedient sancionador i, a la vista de les actuacions practicades, l'instructor formularà i notificara el corresponent plec de càrrecs.  
2. El plec de càrrecs haurà de redactar-se de manera clara i precisa, comprendrà els fets imputats a l'inculpat, i expressarà la infracció presumptament comesa i les sancions que se li pogueren imposar, amb cita concreta dels preceptes aplicables d'aquest Estatut, inclosa, igualment, la identitat de l'instructor i de l'òrgan competent per a imposar la sanció.  
Article 108. Impugnació de càrrecs   
1. El plec de càrrecs es notificarà a l'inculpat, i se li concedirà un termini improrrogable de deu dies a l'efecte que puga contestar-lo amb les al·legacions que considere pertinents i aportar els documents que considere d'interés.  
2. L'inculpat podrà proposar, en la seua contestació al plec de càrrecs, la pràctica de qualsevol mitjà de prova admissible en dret que crega necessari i acompanyar els documents que considere convenients.  
Article 109. Fase probatòria  
1. L'instructor disposarà d'un termini d'un mes per a la pràctica de les proves que estime pertinents, per entendre que són adequades per a la determinació de fets i possibles responsabilitats. Aquesta pràctica podrà incloure proves no proposades pels afectats. L'esmentat termini es computarà des que es conteste el plec de càrrecs o transcórrega el termini establit per a això sense fer-ho.  
2. L'instructor, en resolució que haurà de ser sempre motivada, podrà denegar l'admissió i pràctica de les proves que considere improcedents, perquè per la seua relació amb els fets no puguen alterar la resolució final a favor del presumpte responsable. Aquesta resolució serà recurrible quan determine la impossibilitat de continuar el procediment o produïsca indefensió, i s'haurà de manifestar l'oposició en els altres casos, mitjançant l'oportuna al·legació per l'afectat per a la seua consideració en la resolució que pose fi al procediment i en la impugnació d'aquests actes en el recurs que, si fa el cas, s'interpose en contra.  
3. Per a la pràctica de les proves que haja d'efectuar el mateix instructor, es notificarà a l'inculpat el lloc, data i hora, per tal que puga intervindre.  
Article 110. Proposta de resolució  
L'instructor, dins dels deu dies següents a l'expiració del període de proposició i pràctica de la prova, formularà i notificarà la proposta de resolució, en què fixarà amb precisió els fets, efectuarà la seua qualificació jurídica a l'efecte de determinar la infracció o infraccions que considere comeses i assenyalarà les possibles responsabilitats de l'inculpat o els inculpats, així com la proposta de sanció a imposar.  
Article 111. Al·legacions de l'inculpat  
La proposta de resolució es notificarà a l'inculpat, perquè en el termini improrrogable de deu dies, i amb vista de l'expedient, puga al·legar, davant de l'instructor, quant considere convenient en la seua defensa.  
Article 112. Elevació de l'expedient a l'òrgan competent per a resoldre'l  
L'instructor, oït l'inculpat o transcorregut el termini sense cap al·legació, trametrà, en el termini de cinc dies hàbils des de la seua terminació, la proposta de resolució, juntament amb l'expedient complet, a la Junta de Govern.  
Article 113. Resolució  
1. La resolució, que pose fi al procediment disciplinari, haurà de ser acordada en el termini màxim de trenta dies des de la recepció de la proposta de l'instructor, haurà de ser motivada, resoldrà totes les qüestions plantejades en l'expedient i no podrà establir fets diferents dels que van servir de base al plec de càrrecs i a la proposta de resolució, sense perjudici de la seua distinta valoració jurídica i respectarà el que estableix l'article 89 de la referida Llei 30/1992, de 26 de desembre.  
2. La resolució haurà d'adoptar-se i notificar-se en el termini de trenta dies hàbils, des de la recepció de la proposta.  
3. En la deliberació i aprovació de l'acord no intervindran els qui hagen actuat en la fase d'instrucció del procediment com a instructor i secretari, sense que es computen a l'efecte de quòrum o majories.  
4. Quan la proposta de resolució continga sanció de suspensió per més de sis mesos o expulsió del Col·legi, l'acord haurà de ser pres per la Junta de Govern, mitjançant votació secreta i amb la conformitat de les dues terceres parts dels seus components, i en la convocatòria de la sessió s'advertirà sobre l'obligatorietat de l'assistència de tots els membres de la Junta o el Consell i el cessament de qui no assistisca sense causa justificada.  
5. La resolució que es dicte haurà de ser notificada a l'inculpat, expressarà els recursos que en contra procedisquen, els òrgans administratius o judicials davant dels quals hagueren de presentar-se i el termini per a interposar-los, sense perjudici que els interessats puguen exercitar qualsevol altre que estimen oportú.  
Capítol vuit  
Dels recursos en matèria disciplinària  
Article 114. Actes que es poden recórrer  
1. Les resolucions de les juntes de Govern del Col·legi .per les quals se suspenga provisionalment en l'exercici a col·legiats sotmesos a processament o inculpació, s'arxiven les actuacions iniciades o s'imposen sancions disciplinàries, així com qualsevol altra decisió dins del procediment que, encara que tinga el caràcter d'acte de tràmit, determine la impossibilitat de continuar-lo o produïsca indefensió. podran ser objecte de recurs pels interessats. dins del termini improrrogable d'un mes des de la seua notificació, davant del Consell dels Col·legis de la Comunitat Valenciana. La resolució que resolga l'esmentat recurs posa fi a la via administrativa, i serà immediatament executiva i susceptible de recurs contenciós administratiu.  
2. No seran recurribles els acords d'obertura d'expedient disciplinari.   
Respecte dels actes de tràmit no recurribles, l'oposició a aquests podrà, en tot cas, ser al·legada pels interessats per a la seua consideració en la resolució que pose fi al procediment i en l'eventual impugnació d'aquests actes en el recurs que, si fa el cas, s'interpose en contra.  
3. Exclusivament, i a l'efecte d'interposar recurs contra qualsevol de les resolucions esmentades anteriorment, que determinen o impliquen l'arxiu o sobreseïment de les actuacions iniciades o la imposició de sancions, es considerarà com a interessat el denunciant dels fets, qui tindrà dret que se li notifiquen en la forma prevista per aquests Estatuts, així com els d'obertura d'expedient disciplinari.  
Article 115. Termini d'interposició  
El recurs podrà interposar-se en el termini improrrogable d'un mes des de la seua notificació, mitjançant un escrit presentat davant de la Junta de Govern del Col·legi que haja dictat la resolució recorreguda, i aquesta haurà de trametre'l, en el termini de deu dies, al Consell de Col·legis de la Comunitat Valenciana, juntament amb el seu informe i amb una còpia completa i ordenada de l'expedient.  
Capítol nové  
Efectes de les sancions  
Article. 116. Execució de les resolucions  
1. Les resolucions de la Junta de Govern, dictades en la matèria pròpia d'aquest règim disciplinari, seran executives, una vegada hagen sigut confirmades pel Consell de Col·legis de la Comunitat Valenciana, en resoldre el recurs, o bé quan haja transcorregut el termini establit per a interposició sense efectuar-la. No obstant les mesures provisionals prèviament acordades o que s'adopten en la resolució, podran ser executades des de la seua adopció.  
2. Si s'interposa recurs contenciós administratiu en contra, podrà ser suspesa l'execució en els termes que preveu la Llei Reguladora de la Jurisdicció Contenciosa Administrativa.  
Article 117. Publicitat   
1. Les sancions disciplinàries poden ser fetes públiques una vegada siguen fermes en via administrativa, amb independència de la seua execució. En el cas que l'acord sancionador siga després judicialment revocat, haurà de donar-se anàloga publicitat a la seua revocació.  
2. Les sancions que impliquen suspensió en l'exercici de la professió, o expulsió d'un Col·legi, tindran efectes en l'àmbit de tots els col·legis de la Comunitat Valenciana, i amb aquesta finalitat, hauran de ser comunicades a aquests.  
TÍTOL VI  
Del règim jurídic dels actes col·legials i de la seua impugnació  
Capítol primer  
Règim jurídic  
Article 118. Subjecció al dret administratiu  
Tots els actes i acords del Col·legi, pel seu caràcter de corporació de dret públic, estan subjectes al dret administratiu, en quant exerceix potestats públiques que les lleis li encomanen. La resta de la seua activitat és regida pel dret privat.  
Article 119. Executorietat dels acords   
Els actes i acords de l'Assemblea General de Col·legiats, i els de la Junta de Govern, seran immediatament executius, llevat que els Estatuts determinen una altra cosa o la mateixa Assemblea i Junta prenga acord motivat en contra.  
Article 120. Actes i llibres d'actes  
1. Les actes de les assemblees generals de col·legiats, i de la Junta de Govern, es transcriuran separadament en dos llibres, que a aquest efecte es portaran al Col·legi degudament enquadernats, foliats, segellats i diligenciats pel secretari del Col·legi, amb el vistiplau del president, amb indicació dels folis útils, i rubricats tots els seus folis útils amb la rúbrica del president. També s'admetran els llibres d'actes en fulls solts, amb els mateixos requisits anteriors, que hauran de ser enquadernats quan s'esgoten tots els seus folis útils.  
2. Les sessions de l'Assemblea General de col·legiats estaran presidides per una mesa composta pel president del Col·legi i, si no n'hi ha, pel vicepresident i, en absència d'aquest, pel vocal primer. També formen part de la mesa el secretari, l'interventor comptador, el tresorer i el vicesecretari.   
3. Per a celebrar sessió de l'Assemblea General serà obligatòria l'assistència del president i del secretari del Col·legi, o dels qui legalment els substituïsquen.  
4. Les actes de l'Assemblea General hauran de ser signades per tots els components de la Mesa. La signatura s'efectuarà a l'acabament de la reunió o dins del termini d'un mes, i sempre abans de la següent Assemblea General.  
5. Les actes de les sessions de l'assemblea general de col·legiats podran ser aprovades a l'acabament de cada sessió, a proposta del president, sempre que la redacció sintetitzada dels debats que s'hagueren produït, les votacions, si s'efectuen, i els acords que s'adopten, hagueren sigut redactats pel secretari durant el transcurs de la sessió, o s'ajustaren en la seua part dispositiva al text i contingut de les mocions, dictàmens, informes, propostes o resolucions sotmeses a debat. En aquest supòsit, la lectura de l'acta en esborrany serà donada com a vàlida, i s'advertirà prèviament al secretari de l'obligació que tenen de signar-la, tant el president com els altres components de la mesa que hagueren assistit. I una vegada transcrita al corresponent llibre d'actes, i el seu contingut, certificarà el secretari.  
6. Les actes de la Junta de Govern hauran de ser aprovades i signades al final de la Junta per tots els membres assistents a aquesta, si s'haguera procedit conforme al número anterior; si no es pot signar en aqueix moment es farà dins del termini de deu dies i, en tot cas, abans de la següent Junta. Caldrà la signatura del president i del secretari o dels qui legalment els substituïsquen.  
Capítol segon  
Dels recursos en general  
Article 121. Recursos  
Tots els actes i resolucions del Col·legi que estiguen subjectes al dret administratiu són susceptibles dels recursos que en aquests Estatuts s'estableixen, i en allò no previst en aquests, s'apliquen les normes de la Llei 30/ 1992, de 26 de novembre, de Règim Jurídic de les Administracions Publiques i del Procediment Administratiu Comú, o la vigent que la substituïsca.  
Article 122. Contra acords Junta de Govern  
1. Contra els actes i acords de la Junta de Govern podran interposar els col·legiats potestativament recurs de reposició, en el termini d'un mes, des que siga publicat o notificat aquest, davant de la Junta de Govern, que dictarà i notificarà la resolució de recurs en termini màxim d'un mes, i s'entendrà desestimat, si no es resol i notifica, dins de dit termini.   
2. Els actes, acords i resolució de recursos d'aquesta Junta podran ser objecte de recurs d'alçada, davant del Consell de Col·legis de Titulats Mercantils i Empresarials de la Comunitat Valenciana, dins del termini d'un mes, comptador des de l'endemà a aquell en què s'haguera publicat o, si fa el cas, notificat a les persones als quals afecten.  
3. El recurs d'alçada es presentarà davant de la Junta de Govern i haurà d'elevar-se, amb els seus antecedents i informe que procedisca, al Consell de Col·legis de Titulats Mercantils i Empresarials de la Comunitat Valenciana, en el termini de quinze dies següents a la data de la seua presentació, i s'haurà de dictar i notificar la resolució del recurs d'alçada, dins del termini màxim de tres mesos.  
Article 123. Contra acords de l'Assemblea General de Col·legiats   
1. Els actes i acords de l'Assemblea General de Col·legiats podran ser recorreguts en alçada davant del Consell de Col·legis de Titulats Mercantils i Empresarials de la Comunitat Valenciana, tant per la Junta de Govern com per qualsevol col·legiat, dins del termini d'un mes, des de l'adopció de l'acord.  
2. Si la Junta de Govern estima que un Acord de l'Assemblea General és greument perjudicial per als interessos del Col·legi o contrari a l'ordenament jurídic, podrà, en el moment de formular el recurs previst en el paràgraf anterior, suspendre immediatament l'execució d'aquell.  
Article 124. Suspensió d'acords   
1. La interposició d'un recurs no suspendrà l'execució de l'acte impugnat.   
2. No obstant això, el recurrent podrà sol·licitar de l'Assemblea de Govern la suspensió de l'acord recorregut, i aquesta, prèvia ponderació, prou raonada, entre el perjudici que causaria a l'interés general o a tercers la suspensió i el perjudici que es causa al recurrent com a conseqüència de l'eficàcia immediata de l'acte recorregut, podrà suspendre d'ofici o a sol·licitud del recurrent, l'execució de l'acte recorregut, quan concórrega alguna de les circumstàncies següents:  
a) Que l'execució poguera causar perjudicis d'impossible o difícil reparació.  
b) Que la impugnació es fonamente en alguna de les causes de nul·litat, de ple dret, previstes en aquests Estatuts.  
Article 125. Jurisdicció contenciosa administrativa  
La resolució del recurs d'alçada esgotarà la via corporativa, i es podrà recórrer en contra, directament, davant de la Jurisdicció Contenciosa Administrativa.  
Capítol tercer  
Nul·litat i anul·labilitat  
Article 126. Nul·litat de ple dret   
1. Són nuls de ple dret els actes i acords dels òrgans col·legials, en què es donen algun dels supòsits següents:  
a) Els que lesionen els drets i llibertats, susceptibles d'empara constitucional.  
b) Els dictats per òrgan manifestament incompetent.  
c) Els que tinguen un contingut impossible.  
d) Els que siguen constitutius d'infracció penal o es dicten com a conseqüència d'aquesta.  
e) Els dictats prescindint totalment i absolutament del procediment legalment establit o de les normes, que contenen les regles essencials per a la formació de la voluntat dels òrgans col·lectius.  
f) Els actes expressos o presumptes contraris a l'ordenament jurídic, pels quals s'adquirisquen facultats o drets quan no es tinguen els requisits essencials per a la seua adquisició.  
g) Qualsevol altre que s'establisca expressament en una disposició de rang legal.  
2. La Junta de Govern haurà, en tot cas, de suspendre i formular recurs contra tots els actes que estime que són nuls de ple dret.  
Article 127. Anul·labilitat  
1. Són anul·lables els actes dels òrgans col·legials que incórreguen en qualsevol infracció de l'ordenament jurídic.  
2. No obstant el defecte de forma, només es determinarà l'anul·labilitat quan l'acte no tinga els requisits legals indispensables per a aconseguir el seu fi o done lloc a la indefensió dels interessats.  
3. La realització d'actuacions dels òrgans col·legials, fora del temps establit per a aquesta, només implicarà l'anul·labilitat de l'acte, quan així ho dispose la naturalesa del termini.  
Capítol quart  
Disposicions generals sobre els procediments  
Article 128. Tramitació dels expedients  
La tramitació dels expedients que haja de resoldre la Junta de Govern, que no tinga establit un específic procediment, s'ajustarà a les disposicions d'aquest capítol i, en allò no previst, a la Llei 30/1992 de, 26 de novembre, de Règim Jurídic de les Administracions Públiques i del Procediment Administratiu Comú.  
Article 129. Informació i documentació  
1. Els col·legiats, a instància dels quals s'haja incoat un expedient o estiguen interessats en aquest, tindran dret a conéixer, en qualsevol moment, l'estat de la seua tramitació, demanant l'oportuna informació a les oficines del Col·legi.  
2. Podran sol·licitar que se'ls expedisca còpia certificada d'aspectes concrets, continguts en l'expedient. El lliurament d'aquestes còpies no podrà ser-los negada quan es tracte d'acords que els hagen sigut notificats.  
3. En presentar qualsevol escrit o document, els col·legiats interessats podran acompanyar-lo d'una còpia perquè el Col·legi, prèvia acarament amb aquells, torne la còpia, on es farà constar el segell del Col·legi i la data de presentació.  
4. Els interessats podran demanar el desglossament i devolució dels documents que presenten, la qual cosa acordarà la Junta, i deixarà nota o testimoni, segons siga procedent.  
Article 130. Actuació per representant  
Els col·legiats podran actuar per mitjà de representant, que acreditarà el seu mandat mitjançant document públic, o per designació davant del secretari del Col·legi, i s'entendrà amb aquest les actuacions que practique el Col·legi, quan així ho sol·licite el mateix interessat.  
Article 131. Notificacions  
1. Es notificaran als interessats les resolucions que afecten els seus drets i interessos.  
2. Tota notificació haurà de ser cursada dins del termini de deu dies, a partir de la data en què haja sigut dictada la resolució corresponent.  
3. La tramitació i les notificacions s'ajustaran al que estableixen els Estatuts, si no n'hi ha, al que disposa el títol V, capítol III i en el títol VI, capítol II, de l'esmentada Llei 30/1992, de 26 de novembre.  
4. Les notificacions hauran de ser efectuades en el domicili professional que el col·legiat tinga comunicat al Col·legi, amb plena validesa i sense perjudici de la responsabilitat que poguera derivar-se'n de no haver comunicat reglamentàriament el seu eventual trasllat. Si no poguera ser verificada la notificació en els termes previstos pels apartats 1, 2 i 3 de l'article 59 de l'Esmentada Llei 30/1992, serà efectuat el seu lliurament per un empleat del Col·legi, amb subjecció a allò que s'ha assenyalat en els apartats 2 i 3 de l'expressat precepte; i si, malgrat això, no poguera efectuar-se el lliurament a l'esmentat domicili a cap persona relacionada amb l'inculpat, per raó de parentiu o permanència en aquest, la notificació s'entendrà efectuada als quinze dies de la seua fixació al tauler d'anuncis del Col·legi.  
Article 132. Iniciació del procediment  
Els procediments podran iniciar-se d'ofici o a sol·licitud de persona interessada. S'impulsaran d'ofici i sotmesos al criteri de celeritat.  
Article 133. Informació  
Els interessats hauran de ser informats amb la major exactitud i celeritat possibles sobre els fets que hagen motivat la iniciació de l'expedient, i des d'aqueix moment podran fer les al·legacions que estimen convenients per a defensa del seu dret.  
Article 134. Compliment de tràmits  
Els tràmits que hagen de ser omplits pels interessats hauran de realitzar-se en el termini de deu dies, a partir de la corresponent notificació, llevat del cas que es fixe termini distint en aquests Estatuts.  
Article 135. Actes d'instrucció  
Els actes d'instrucció necessaris per a la determinació, coneixement i comprovació dels fets, en virtut dels quals haja de pronunciar-se la resolució, es realitzaran d'ofici per l'òrgan que tramite el procediment, sense perjudici del dret dels interessats a proposar aquelles actuacions que requerisquen la seua intervenció o constituïsquen tràmits legalment o estatutàriament establits.  
Article 136. Al·legacions  
Els interessats podran, en qualsevol moment del procediment anterior al tràmit d'audiència, adduir al·legacions i aportar documents o altres elements de judici.  
Article 137. Mitjans i període de prova  
Els fets rellevants, per a la decisió d'un procediment, podran acreditar-se per qualsevol mitjà de prova admissible en dret; el període de prova s'acordarà per un termini no superior a trenta dies, ni inferior a deu, per a proposició i pràctica de les proves que es declaren pertinents.  
Article 138. Pràctica de prova  
La pràctica de les proves admeses serà comunicada als interessats, i es consignaran el lloc, la data i l'hora en què tindrà efecte, amb advertència, si fa el cas, que l'interessat pot nomenar tècnics que l'assistisquen.  
Article 139. Tràmit d'audiència  
Instruït el procediment, es posarà de manifest als interessats, els quals, en un termini no inferior a deu dies ni superior a quinze, podran al·legar i presentar els documents i justificacions que estimen pertinents. Es prescindirà del tràmit d'audiència quan no figuren en el procediment, ni siguen tinguts en compte en la resolució, altres fets ni altres al·legacions i proves que les adduïdes pels interessats.  
Article 140. Actuació dels interessats  
Els actes d'instrucció que requerisquen la intervenció dels interessats hauran de practicar-se en la forma que resulte més còmoda per a ells i siga compatible, en la mesura que siga possible, amb les seues obligacions laborals o professionals. Podran els interessats actuar assistits d'assessor. L'òrgan instructor adoptarà les mesures necessàries per a aconseguir el ple respecte als principis de contradicció i d'igualtat dels interessats en el procediment.  
Article 141. Acabament del procediment. Resolució  
1. Posaran fi al procediment la resolució, el desistiment, la renúncia al dret en què es fonamenta la sol·licitud i la declaració de caducitat, així com la impossibilitat material de continuar-lo per causes sobrevingudes.  
2. En tot cas, la resolució que es dicte haurà de ser motivada i decidirà totes les qüestions plantejades pels interessats i aquelles altres que se'n deriven; i haurà de ser congruent amb les peticions formulades pels interessats i expressaran els recursos que en contra procedisquen.  
Article 142. Falta de resolució. Caducitat   
Tant quant a la falta de resolució expressa en els procediments, com a la caducitat del procediment, s'aplicarà el que preveuen els articles 44 i 92 de la Llei 30/1992, de 26 de novembre.  
Article 143. Terminis   
1. Els terminis es comptaran sempre a partir del dia següent a aquell en què tinga lloc la notificació de l'acord de què es tracte.  
2. Sempre que no s'expresse el contrari, quan els terminis s'assenyalen per dies quedaran exclosos els inhàbils.  
3. Els terminis es computaran d'acord amb el que disposa el Codi Civil. Quan l'últim dia del termini siga inhàbil, s'entendrà prorrogat al primer dia hàbil següent.  
Article 144. Duració de l'expedient de caducitat   
No podrà excedir sis mesos el temps que transcórrega des del dia que s'inicie un expedient fins aquell en què es dicte una resolució, si no hi ha causes excepcionals, degudament justificades que ho impediren; les quals es consignaren en l'expedient mitjançant diligència signada pel seu ponent o encarregat i, si fa el cas, pel secretari. Transcorregut el termini assenyalat, quedarà caducat l'expedient amb els efectes de l'article 44, de l'esmentada Llei 30/1992, de 26 de novembre.  
Article 145. Recepció i registre de documents  
El Col·legi portarà un registre únic, en què es farà el corresponent assentament de tot recurs, escrit o comunicació que presenten els col·legiats.  
Article 146. Règim de supletorietat  
En allò no previst en els Estatuts s'aplicarà la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o la vigent que la substituïsca.  
Capítol cinqué  
Remoció de càrrecs de la Junta de Govern  
Article 147. Vot de censura   
1. Si es pretén formular un vot de censura contra la Junta de Govern, o algun dels seus membres, la petició haurà de ser formulada per escrit i estar subscrita, almenys, pel deu per cent dels col·legiats empadronats, i s'expressaran amb claredat les raons en què es fonamenta.  
2. L'Assemblea General Extraordinària de Col·legiats corresponent, que obligatòriament convocarà el president, haurà de ser celebrada dins del termini màxim de trenta dies naturals, des de la presentació de la sol·licitud, i no podran ser tractats en l'Assemblea altres assumptes distints del vot de censura.  
3. L'assemblea general extraordinària de col·legiats, que se celebre, requerirà un quòrum d'assistència mínima del cinquanta per cent dels col·legiats en primera convocatòria, i si no s'aconsegueix, se celebrarà l'Assemblea en segona convocatòria, mitja hora més tard, que es considerarà constituïda si assisteixen el deu per cent de col·legiats, i s'adoptaran els acords per majoria simple.  
4. L'acord de l'Assemblea General de Col·legiats serà notificat personalment als afectats, els quals podran promoure els recursos pertinents.  
TÍTOL VII  
Del règim econòmic  
Capítol primer  
Recursos econòmics  
Article 148. Recursos econòmics ordinaris  
Constitueixen recursos ordinaris del Col·legi:  
a) Els rendiments de qualsevol naturalesa que produïsquen els béns o drets que integren el patrimoni col·legial.  
b) Els drets o quotes d'incorporació al Col·legi.  
c) Els drets pels informes que presente la Junta de Govern, en les regulacions d'honoraris judicials i extrajudicials, així com dels dictàmens o resolucions que se li sol·liciten.  
d) Els drets per validació de poders i per les intervencions professionals en altres assumptes.  
e) L'import de les quotes ordinàries i extraordinàries, derrames i pòlisses col·legials.  
f) Els drets per expedició de certificats.  
g) Qualsevol altre concepte que legalment procedisca.  
Article 149. Recursos econòmics extraordinaris  
Constituiran recursos extraordinaris del Col·legi:  
a) Les subvencions o donatius concedits per l'Estat, corporacions i organismes oficials i la resta d'entitats, institucions i fundacions públiques o privades o empreses i persones particulars.  
b) Els béns de qualsevol classe que per herència, o per un altre títol, passen a formar part del patrimoni col·legial.  
c) Les quantitats que per qualsevol concepte corresponga percebre al Col·legi, quan administre en compliment d'algun encàrrec temporal o perpetu, cultural o benèfic, determinats béns o rendes.  
d) Qualsevol altre que legalment procedisca.  
La quantia de les quotes, tant les que es perceben periòdicament com les de caràcter extraordinari, incloses les derrames, han de ser aprovades per l'Assemblea General, a proposta de la Junta de Govern.  
Article 150. Ordenació de pagaments  
El patrimoni col·legial serà administrat per la Junta de Govern. El president exercirà les funcions d'ordinador de pagaments, i les ordes de les quals seran executades pel tresorer i intervingudes per l'interventor comptador.  
Article 151. Revisió de comptes  
1. Amb anterioritat a la celebració de l'assemblea general ordinària de col·legiats, la Junta de Govern, en el cas que hagen de sotmetre's obligatòriament per precepte legal, sotmetrà a comprovació els estats financers i comptables del Col·legi, per tal de garantir adequadament que siguen fidedignes; la verificació dels quals serà realitzada per dos col·legiats en exercici lliure de la professió, que designarà cada Assemblea General ordinària, en aprovar els comptes anuals, per a actuar respecte a l'exercici següent.  
2. En qualsevol cas els comptes anuals hauran de ser preparats per l'interventor comptador i signades pel president del Col·legi.   
Article 152. Publicitat dels comptes  
1. Els comptes del Col·legi podran ser examinats pels col·legiats, en el període comprés entre la convocatòria i quaranta-vuit hores abans del dia assenyalat per a la celebració de la primera assemblea general ordinària de col·legiats de l'any.  
2. Els col·legiats podran formular petició concreta i precisa sobre qualsevulla dada relativa a l'exercici econòmic, fins a deu dies naturals abans de l'assemblea, sempre que el nombre de sol·licitants supere el cinc per cent dels col·legiats.  
TÍTOL VIII  
Del personal empleat pel Col·legi  
Capítol primer  
Contractació de personal  
Article 153. De la contractació  
1. El secretari contractarà, de conformitat amb l'acord de la Junta de Govern, bé personalment o a través de qui delegue, el personal administratiu i assignarà les seues funcions, d'acord amb les necessitats del Col·legi i es tindran en compte les disponibilitats pressupostàries.  
2. El personal tècnic es contractarà per concurs de mèrits, en la resolució del qual es tindrà en compte:  
a) La preferència dels col·legiats als concursants que no ho siguen, en igualtat de condicions.  
b) La consideració com a mèrit, de pertànyer ja a la plantilla administrativa del Col·legi, i s'haurà de tenir, en tot cas, la titulació acadèmica requerida.  
TÍTOL IX  
Del procediment en processos de fusió, absorció i dissolució  
Capítol primer  
Fusió i absorció  
Article 154. Fusió  
1. Tenint en compte que l'àmbit territorial del Col·legi de Titulars Mercantils de Castelló s'estén a tot el territori de la província de Castelló, la fusió determinaria la creació d'un nou Col·legi amb l'extinció dels col·legis que tingueren idèntiques funcions i la modificació de l'àmbit territorial.  
2. La fusió podria resultar de l'absorció d'un o més col·legis, amb idèntiques funcions, per un altre col·legi ja existent, i aquest assumirà tots els drets i obligacions dels col·legis que quedarien fusionats per absorció.  
Article 155. Iniciativa  
Les juntes de Govern seran les encarregades d'estudiar i redactar les propostes de fusió o absorció, que sotmetran els seus acords a l'Assemblea General de Col·legiats, convocada a aquest efecte.  
Article 156. Acord  
Perquè l'Assemblea General ordinària o extraordinària de col·legiats puga acordar vàlidament la fusió o absorció del Col·legi caldrà que l'acord, en primera convocatòria, s'adopte per majoria dels dos terços del nombre de col·legiats i, en segona convocatòria, per majoria del cinquanta per cent de col·legiats.  
Article 157. Aprovació definitiva  
La modificació de l'àmbit territorial dels col·legis, per la unió o fusió de dos o més col·legis de la mateixa professió, així com l'absorció per un d'ells d'altres preexistents, sempre que cap d'aquests sobrepasse l'àmbit de la Comunitat Valenciana, després de ser aprovada pels col·legis, conforme als seus Estatuts, haurà d'obtindre l'aprovació, mitjançant un decret del Govern Valencià, amb un informe previ del Consell Valencià de Col·legis de Titulats Mercantils i Empresarials de la Comunitat Valenciana.  
Capítol segon  
De la dissolució  
Article 158. Dissolució  
El Col·legi es dissoldrà:  
a) Per acord de l'Assemblea General de Col·legiats.  
b) Per la impossibilitat manifesta de realitzar els fins i funcions que figuren en el present Estatut, de manera que resulte impossible el seu funcionament.  
Article 159. Procés  
El procés de dissolució el durà a terme una junta liquidadora formada pel president, cinc membres de la Junta de Govern, elegits per sorteig i cinc col·legiats, també elegits mitjançant sorteig entre els qui tinguen una antiguitat de vint anys de col·legiació ininterrompuda.  
Article 160. Acord  
L'acord de dissolució s'adoptarà per l'Assemblea General de Col·legiats en la forma establida en l'article 156 d'aquests Estatuts.  
Article 161. Aprovació definitiva  
La dissolució del Col·legi, llevat dels casos en què la impose directament la Llei, una vegada aprovada pel Col·legi conforme als Estatuts, haurà de ser aprovada per Llei de la Generalitat, amb un informe previ del Consell Valencià de Titulats Mercantils i Empresarials de la Comunitat Valenciana.  
Article 162. Liquidació  
Acordada la dissolució del Col·legi, el valor del seu patrimoni, resultant de l'oportuna liquidació, es destinarà per a la seua donació a entitats de beneficència oficialment reconegudes i radicades a la província de Castelló, en la proporció que la Junta Liquidadora estime convenient, i es tindrà en compte la finalitat de les esmentades entitats.  
DISPOSICIÓ ADDICIONAL  
Única  
En tot allò que no estiga previst en els presents Estatuts, s'aplicaran supletòriament les normes contingudes en la Llei i el Reglament de Col·legis Professionals de la Generalitat Valenciana, legislació bàsica estatal i l'ordenament jurídic general de l'Estat.  
DISPOSICIONS FINALS  
Primera  
1. Els presents Estatuts entraran en vigor una vegada aprovats per l'assemblea general extraordinària de col·legiats, convocada a aquest efecte, i hagen quedat registrats per l'òrgan competent de la Generalitat Valenciana.  
2. Els Estatuts s'inscriuran al Registre de Col·legis Professionals i de Consells Valencians de Col·legis Professionals, a l'efecte de publicitat, conforme preveu l'article 23 de la Llei de Consells i Col·legis Professionals de la Comunitat Valenciana, de 26 de novembre de 1997.  
Segona  
La Junta de Govern haurà de comunicar al departament corresponent del Govern de la Generalitat:  
a) El text d'aquests Estatuts perquè, prèvia qualificació de la seua legalitat, siguen inscrits i publicats en el Diari Oficial de la Generalitat Valenciana.  
b) Les persones que integren la Junta de Govern i que ocupen els diferents càrrecs d'aquesta.